ئەم هەفتەیە زەوی چی بەسەرهات؟\nهەواڵ / زانست :: 05/02/2019 :: 3629 جار بینراوە\nكەش و هەوای ئەم ڕۆژانە بەلاتەوە چۆنە؟ دیارە باكوری ئەفریقیا و وڵاتانی كەنداو كێشەی زۆریان نییە، بەڵام وڵاتانی وەكو لوبنان و سوریا و ئوردن و فەڵەستین كەش و هەواكە بە جۆرێك سەختە كە هەندێك جار مرۆڤ بەرگەی ناگرێت. سەرما پلەی پێوانەیی تۆماركرد و بەفر لە زۆر شوێن باری و هەندێك حكومەت باری نائاسایی ڕاگەیاند و چەند بەندەرێك داخران لە ئاكامی ئەو زریانە جەمسەرییە ساردەی كە دوو هەفتە لەمەو پێش گەیشتە چوار دەوری خۆرهەڵاتی دەریایی ناوەڕاست.\nدۆخەكە لە ویلایەتە یەكگرتووەكان و كەنەدا و ئەوروپادا زۆر سەختتر بوو بەڕادەیەك كە دەگوترێت لە ماوەی 25 ساڵی ڕابردوودا ناوچەكە سەرمای وای بە خۆیەوە نەدیوە.\nچەندین قوتابخانە داخران و سەدان گەشتی ئاسمانی هەڵوەشێنرانەوە و لە هەندێك شوێندا پلەی گەرما كە ڕاستتر وایە پێی بگوترێت پلەی سەرما گەیشتە 40 پلەی ژێر سفر. ئەم كەش و هەوا مێژووییە ژیانی 200 ملیۆن مرۆڤی خستە مەترسییەوە و تەنیا لە چل ڕۆژی ڕابردوودا 17 كەس ڕەق بونەوە . بەفر بارین ڕووبار و ماڵ و دەشت و كێوەكانی بەست .\nلایەكەی تری جیهان\nئێستا با بڕۆین بۆ لایەكی تری هەسارەی زەوی لەو پەڕی باشوردا. لەوێ نووسینگەی كەشناسی ئوستورالیا چەند ڕۆژێك لەمەوبەر ڕایگەیاند مانگی كانوونی دووەمی ڕابردوو ژمارەیەكی پێوانەیی لە گەرمادا تۆمار كرد و ڕەنگە لە مێژووی ئوستورالیا گەرمترین مانگ بووبێت بە جۆرێكە كە لە هەندێك ناوچەدا پلەی گەرما گەیشتە 49.5 پلەی سەدی و زۆربەی ڕۆژەكان لەو مانگەدا سەرو 40 پلە بووە ، واتە لە مانگی كانوونی دووەمی ڕابردوودا جیاوازی پلەی گەرما لە نێوان باكوری ئەمریكا و ئوستورالیا 100 پلە بووە.\nهەر لەم وەرزەدا زۆربەی ناوچەكانی ئوستورالیا قەیرانی وشكە ساڵیان توش هات و ڕێژەی باران بارین تەنیا %20ی جاران بوو. لەم كەش و هەوا گەرم و وشكەدا زۆربەی ئاژەڵ و باڵندە لەناوچوون. هاوڵاتییان ناچاربوون لە ماڵ نەچنە دەرەوە، زۆر قوتابخانە و دام و دەزگا داخران و لە هەمووشی خراپتر ئاگر گرتنی دارستانەكان بوو لە چەند ناوچەیەك.\nشارەزایانی ئاو و هەوا دەڵێن هۆكارەكە ئەوەیە كە پلەی گەرمای گۆی زەوی زیاتر لە یەك پلە بەرزبووەتەوە. ڕووداوەكانی مانگی كانوونی دووەم و ڕۆژەكانی سەرەتای مانگی شوبات بارێكی نا ئاساین لە بارودۆخی ئاو و هەوادا و لە باكوور پێیان دەگوترێت شەپۆلە ساردەكان و لە باشوور پێیان دەگوترێت شەپۆلە گەرمەكان.\nهەردووكیشیان لادانی نا ئاسایین لە تێكڕای پلەی گەرما. ناوچەكەمان هاوینی ڕابردوو شەپۆلی گەرمای تووش هات و ئەم زستانەی ئێستاش ڕووبەڕووی شەپۆلێكی سارد بووەتەوە چونكە جیهان نە گەرماكەی و نە سەرماكەی ئاسایی نین. هەردوو حاڵەتەكە شەپۆلە ساردەكان و شەپۆلە گەرمەكان كە ئێستا ڕوو دەدەن، نمایشكردنێكی سەرەكی تاقە یەك مەسەلەن كە هەموومان پێی دەڵێین گەرمبوونی جیهان. تێگەیشتنی شەپۆلە گەرمەكان لە كاتێكدا كە گۆی زەوی گەرمتر بووە كارێكی ئاسانە بەڵام چۆن تێ بگەین كە گەرمبوونی زەوی دەبێتە هۆی دروستبوونی شەپۆلە ساردەكان؟ ئایا ئەمە چۆن یەك دەگرێتەوە لەگەڵ بیرۆكەی گەرمبووندا بۆ تێگەیشتنی سیستمی مەناخی باوای دابنێین كە سیستمەكە پێكهاتووە لە هەزار زەنگ لە نزیك یەكەوە دانراون لە چوارگۆشەیەكی زەبەلاحدا كە پانتاییەكەی 15 فەدان و هەر زەنگێك لەو زەنگانە هەستیارە بەرامبەر بە دەنگ لە سنووری 50 مەتر چوارگۆشەدا.\nواتە كە دەنگێك بەرزبێتەوە و زەنگەكە لێ دەدات و ئەمیش دەبێتە هۆی هەستیاركردنی زەنگەكەی دراوسێی و ئەویش لێ دەدات بەم شێوەیە دەنگەكە بەرز دەبێتەوە.\nئاو و هەوا بەو جۆرەیە، واتە لە دۆخی سەقامگیریدا هیچ ڕوو نایات، بەڵام كە دۆخەكە تێك دەچێت هەرچەند كەمیش بێت هەموو شتێك دەگۆڕێت.\nخەسڵەتێكی تری سیستمی ئاو و هەوا بە جۆرێكە كە لە باڵە فڕی مێشوولەیەك دەچێت ڕەنگە ببێتە هۆی هەڵكردنی زریانێك لە ویلایەتە یەكگرتووەكان.\nمەبەستمان لەوەیە كە ڕووداوە بچكۆلەكان وردە وردە گەشت دەكەن و كار دەكەنە سەر دەوروبەر تا ئەو ئەندازەیەیی كە كارەسات دروست دەكەن.\nشەپۆلە ساردەكەی ئێستا دەرئەنجامی ئەوەیە كە جیاوازی پلەی گەرما و گوشار لە نێوان جەمسەری باكوور و ناوچە گەرمەكانی تری خوارەوە وەك جاران زۆر نییە، ئەمەش گێژەڵوكە ساردەكەی جەمسەر دەشێوێنێت و وای لێ دەكات پارچە پارچە ببێت و وردە وردە ڕووەو خوارەوە بێت ، زیاتر ڕووەو ناوەڕاستی كەنەدا و ناوچەكانی باكور و ناوەڕاستی ویلایەتە یەكگرتووەكان و لێرەشەوە هەوایەكی زۆر سارد هەڵدەكات بۆئەوەی شوێنی هەوا گەرمترەكە بگرێت. خەسڵەتێكی تری سیستمی مەناخ ئەوەیە كە زۆر زۆر ئاڵۆز و بێ سەرو بەرن و هێندە هۆكاری كاریگەریان هەیە لەسەری كە ناتوانین لە هەموویان تێ بگەین . واتە لە زانستی ئاو و هەوادا یەك زاید یەك ناكاتە دوو.\nمشتومڕی گەرم هەیە لەسەر پەیوەندیی چالاكییە پیشەسازییەكانی مرۆڤ بە گەرمبوونی زەوی، بەڵام لە ڕاستیدا نكوڵی ناكرێت كە ئاو و هەوا لە گۆڕاندایە و هەمیشە بە شێوەیەكی چاوەڕواننەكراو ڕوودەدات و جار لە جاریش خراپترە. لە %97ی توێژینەوەكانیش سەبارەت بە گۆڕانی ئاو و هەوا دەڵێن پەیوەندییەكی ئاشكرا هەیە لە نێوان گۆڕانی ئاو و هەوا و چالاكییەكانی مرۆڤدا.


11/17/2020 9:14:00 PM 240 جار خوێندراوەتەوە\nیەکەم - هیچ شتێک نییە هێندەی ئایندە لێڵ بێت. ئەگەر زانستی سروشتیی نەتوانێت پێشبینییەکانی بۆ کەشوهەوا دەقیق بێت، ئەوا پێشبینییکردن لە زانستە کۆمەڵایەتییەکاندا قورستریشە.\nدووەم- وەک پسپۆڕانی بواری کارگێڕیی فێریان کردوین، هەر هەنگاوێک دەینێیت هەم مەترسیی تیایە و هەم دەرفەت.\nخاڵی لاوازت زۆر بوو، مەترسییەکان زیاد دەکات. خاڵی بەهێزت زۆر بوو، دەرفەت زیاد دەکات. ئەوان بەمە دەڵێن شیکاری سوات (SWOT)ٚ. دنیای ئەمڕۆش وایە.\nسێیەم - کاتێک ئەڵێین مەترسیی زۆرە، بۆ ئەوە نییە قوڕبپێوین، بەڵکو بۆ ئەوەیە خاڵە لاوازەکانمان کەم بکەینەوە و بەهێزەکانمان زیاد بکەین، تا مەترسیی کەم ببێتەوە و دەرفەت زیاد بکات. ئەگەر گەیشتینە ئەنجامێکی باش و هاریکاری یەکتر بوین، ئەوا پێشبینییە خراپەکانمان یان نایەنەدی، یان تەنها بەشێکی دێنەدی و درێژخایەن نابن. پێشبینیی ڕەنگە هەڵەش دەرچێت بەو هۆیەوە زانیاریی پێویست بەردەست نییە و گۆڕانکارییشیان بەسەردا دێت.\nچوارەم - ئەزمونی نوێ وانەی نوێی پێیە، وانەی نوێش بۆی هەیە ئایندە باشتر بکات، وابکات بە زەرەری کەمتر لە مەترسییەکان ڕزگارمان ببێت. تایوان ئەزمونی پێشتری لەگەڵ هاوردەکردنی ڤایرۆس لە چینەوە هەبوو. ئەمجارە دەرسیان وەرگرت، قوتابخانە و چێشتخانەکانیشیان دانەخست کەچی 430 کەسێک تووش بوون و شەش کەس مردن.\nئەزمون گرنگە و سەبرت هەبێت تا تۆش فێردەبیت. فیلمی تایتانیک ڕەنگە دوبارە نەبێتەوە، چونکە ئەزمونی ژیان کەڵەکەبوو، کەشتیوانان فێربون. تایوانیش لە ئەزمونەکانییەوە فێربوو.\nپێنجەم - بازاڕی خەم کڕیاری زۆرە، بۆیە میدیاش زیاتر خەم دەفرۆشێت، لە کاتێکدا واقیع هێندەش تاڵ نییە. دەتوانین جاروبارێکیش بێت نەبینە کڕیار لەم بازاڕی خەمەدا و خۆمانی لێ دوربخەینەوە، لەوەش تێبگەین جیهان پڕە لە ئینسانی باش و لە شوێنێکەوە شنەی شەماڵێک هەر دەگات، وەک تیمەکانی فیلمی تایتانیک دێن و کۆمەڵێک سەرنشینیش بێت ڕزگار دەکەن.\nشەشەم- قەیران مایەی دڵخۆشیی نییە، بەڵام ئەوەی باشە بڕێک لە وەهمەکانمان ڕادەماڵێت. لە فیلمی تایتانیکدا، پێویستیان بە بەلەمی زیاتر بوو، کەچی ئەوەی زیاتر بەرهەمیانهێنابوو کاڵا و خزمەتگوزاریی کەشخەچێتیی بوو.\nحەوتەم - دوای هەموو شت، بڕێک خۆراگریی و ئارامیی لە ڕۆژانی سەختدا گرنگن. ژیان گرێبەستی نییە لەگەڵماندا کە دەبێت هەمیشە باش بێت بۆمان. وێنە غەمگینەکانی ژیان نابێت بمانوەستێنن و پەکمانبخەن.


سەلامەتی بەرهەم | Konsumentverket\nStartكوردی-سۆرانی (Sorani)سەلامەتی بەرهەم\nProduktsäkerhet - کوردیی ناوەڕاست\nکەلوپەل و خزمەتگوزاریەکان پێویستە سەلامەت بن بۆ بەکاربەران و نابێت ببێتە هۆی هیچ زیانێک. بۆیە، بەگوێرەى ماددەی سەلامەتی بەرهەم، ئەو کۆمپانیایانەی کە بەرهەم و خزمەتگوزاری مەترسیدار دەفرۆشتن پێویستە ئاگاداری ئاژانسی بەکاربەری سویدی بکەنەوە.\nهەروەها خودی بەکاربەریش دەتوانن هەواڵی بەرهەمەکان بە ئاژانسی بەکاربەری سویدی بدەن. زانیاری زیاتر دەربارەی تۆمارکردنی سکاڵا دەکرێت لە وتاری "چۆنیەتی پێشکەشکردنی سکاڵا" بدۆزرێتەوە.\nئەگەر بەرهەمێک هێمای CE لەسەر بێت، واتە کە کۆمپانیای دروستکەر پەیمان دەدات کە بەرھەمەکە بەگوێرەی داواکاریەکانی سەلامەتیە بۆ ئەو بەرھەمە تایبەتە. هەرچۆنێک بێت، بەو واتەیە نیە کە بەرهەمەکە لە لایەن دەسەلات یان ئاژانسی ترەوە کۆنترۆڵ کراوە.\nتەنها چەند بەرهەمێکی دیاریکراو داواکراوە کە هێمای CEیان لەسەر بێت، بۆ نموونە یاری منداڵان و کەرەستەکانی سەلامەتی تاکە کەسی. بەرهەمێکی زۆر ستاندەریان هەیە کە کاری هەڵسەنگاندنی سەلامەتی ئاسان دەکەن.\nپارچەی بچووك، وەک بەشە شلەکانی یاری منداڵان، دەکرێت مەترسیدار بن بۆ منداڵانی بچووك. ئەگەر منداڵێکی بچووك پارچەیەکی بچووك بخاتە ناو گەرووی خۆیەوە ئەوە مەترسی خنکان دروست دەبێت. بە یارمەتی لوولەکێکی پشکنین دەتوانیت ئەوە دیاری بکەیت کە پارەچە بچووكەکان مەترسیدارن یان نا بۆ منداڵەکەت.\nبۆ زانیاری زیاتر دەربارەی کێشەکانی سەلامەتی، پەیوەندی بە ڕاوێژکاری بەکاربەری شارەوانیەکەی خۆت بکە. ڕاوێژکاری بەکاربەر دەزانێت تۆ چۆن دەتوانیت پشکنینی لوولەک ئەنجام بدەیت.\nڕاوێژکارانی بەکاربەر لە ناو شارەوانیەکەت بدۆزەوە لە hallakonsument.se


نەبەز گۆران: ناشیرینكردنی دونیای شاشەكان. – WtariKurd\n– Posted on 2017-11-26بابەتی: فرە بابەت\nبەرهەمی حیزب لەرێگەی تۆڕە كۆمەڵایەتییەكانەوە بەرهەمێكی بۆ ناشیرینكردن، بەرهەمێكە بۆ سڕینەوەی ئەویترو بۆ گۆڕینی وێنەی هەموو كەسێك بۆ شێوەی ناشیرین، بۆ خراپكردنی دونیای هەمووكەس و نزمكردنەوەی ئاستی مرۆڤەكان تا ئاستی ئەوانەی لەپشت پەیجەكانەوەن. بەرهەمێكە ئەگەر رێگە بەخۆت بدەیت ببیتە بەشێك لەخوێنەری ئەو بەرهەمە، دوای زەمەنێك دەبیتە بەشێك لە نەخۆشییەكە. هەموو ئەوانەی لەپشت پەیجە بێدایكوباوكەكانی حیزبی كوردییەوەن، پێویستە گومان لە تەندروست بوونیان بكەیت. بەكارەكانیاندا دەزانیت ئەمانە خراپترین بكەرەكانی ناو كۆمەڵگەن، ئەما حیزب پێویستی بەمانەیە، چونكە دەیەوێت لەرێگەی ئەم بیمارانەوە ناشیرینی دابەشبكات، كەسی فەرهەنگی، كەسی ئەهلی كتێب و كلتوور، رێگە بەخۆی نادات ببێتە بازییەكی دەستی حیزب و بەم جۆرە ئاستە نزمە دەست بۆ شتەكان ببات. بێهیچ سڵەمینەوەیەك ئارەستەكەرانی پشت ئەو پەیجە بێدایكوباوكانەی حیزبی كوردی، نەخۆشن. نەخۆشییەكەیان لە ئاستێكدایە پێویستی بە قسەلەسەركردن و چارەسەرە، پێوستی بەوەیە دەست بخەیتە سەر برینەكەیان. پێویستی بەوەیە بە بابەتەكانیاندا بزانین ئەمانە چەند ئاستیان نزمە، چەند بێفەرهەنگن، چەند وێرانن و دەیانەوێت بەم ئاستە نزمەی خۆیانەوە گرێكانی خۆیان چارەبكەن. ترسان لەمانە و برواكردن بە ئاستە نزمەكەیان، ئەو پەری ناهوشیاری و لاوازی تێگەیشتنە.ناسینی خۆیان و ئاستە نزمەكەیان، ئەركی كەسی هوشیارە.\nتێبینی: خوێنەری بەرێز بەشێكی زۆری ئەو كارەكتەرە نەخۆشانەی لەپشت ئەو پەیجە بێدایكوباوكانەوەن، هەرچی بیماری لەخۆیاندا هەیە دەیدەن بەسەر ئەم و ئەودا. بەڵام سەیركردنیان وەك نەخۆشی ناو كۆمەڵگە بێبنەما نییە، بەڵكو ئەو تیۆرییە نوێیانەی قسە لەسەر سایكۆلۆژیای مرۆڤی ناو شاشەكان دەكەن، ئەمەمان پێدەڵێن.


کارزان گلی 22/01/2020 - 09:23 بڵاوکراوەتەوە لە ڕۆژهەڵاتی ناوەڕاست\nسەرەڕای رەخنە و هەڕەشەكانی ئەمریكا لە توركیا، بەوەی مووشەكی بەرگریی S400 لە ڕووسیا نەكڕێت، بەڵام توركیا١٢٠ مووشەك لەو جۆرەی لە ڕووسیا وەرگرت و ئێستا لە توركیا جێگیر كران.\nرۆژنامەكانی توركیا بە پشتبەستن بە ئاژانسی هەواڵی (ڕووسیا خەبەر) بڵاویان كردەوە، كە ڕووسیا ١٢٠ مووشەكی تایبەت بە S400 ی رادەستی توركیا كردووە، جگە لەوەی پاتریی S400 یشیان رادەستی توركیا كردووە، تا لە داهاتوویەكی نزیكدا بتوانن ئەو سیستەمە بخەنە کار.\nبەرپرسێك سەربازیی ڕووسیا كە نەیویستووە ناوی خۆی ئاشكرا بكات، قسەی بۆ ئاژانسی (ڕووسیا خەبەر) كردووە و، ئاشكرای كردووە كە بە گوێرەی ئەو رێككەوتنەی لە نێوان توركیا و ڕووسیا كراوە، ڕووسیا ١٢٠ مووشەكی رادەستی توركیا كرد، كە ئەو مووشەكانە لە زەوییەوە بۆ ئاسمان دەهاوێژرێن و فڕۆكەی حەنگی دەكەنە ئامانج.\nهەروەها ئەو بەرپرسە ئەوەشی ئاشكرا كردووە، كە دوو پاتریی S400 یان رادەستی توركیا كردووە، تا بتوانن بەشێكی ئەو سیستەمە بخەنە گەڕ.\nهەر بە گوێرەی ئەو زانیارییانەی ئەو بەرپرسە ئاشكرای كردووە، ڕووسیا بە هیچ شێوەیەك تەكنەلۆژیای مووشەكی بەرگریی S400 رادەستی توركیا ناكات، بەڵكوو تەنیا پاتری و مووشەكەكان رادەست دەكات.\nرۆژنامەی (سۆزجو)ی توركی بڵاوی كردووەتەوە، كە ئەمریكا بەو هەنگاوەی توركیا زۆر نیگەران دەبێت و ئەگەر هیچ ئومێدێكیان نەمێنێت بۆ ئەوەی لە كڕینی مووشەكی بەرگریی S400 توركیا پەشیمان ببێتەوە، ئەوكات ئەمریكا سزای توند بەسەر توركیادا دەسەپێنێت.


چین دوایین مانگی دەستکرد ڕەوانەی بۆشایی ئاسمان دەکات\nبە پێی هەواڵێکی ئاژانسی ڕۆیتەرز، سێشەممەی ڕابردوو وڵاتی چین دواین مانگی دەستکردی"بێیدۆو"ی بە سەرکەوتووی ڕەوانەی خولگەی زەوی لە بۆشایی ئاسمان کردووە. بەمەش چین کۆتایی بە کاری دروستکردنی سیستەمێکی شوێنی جوگرافی نوێ هێنا کە چەندین ساڵە کار بۆ دامەزراندنی دەکات تاکو ڕکابەری سیستمی (GPS)ی ئەمریکی پێ بکات.\nبە گوێرەی ئاژانسەکە، بیرۆکەی داهێنانی سیستمی "بێیدۆو" کە بە مانای نغرۆکەری گەورە دێت لە زمانی چینیدا، دەگەڕێتەوە بۆ ساڵانی ١٩٩٠ کاتێک سوپای چین هەوڵی دەدا کەمتر پشت بە سیستەمی (GPS) ببەستێت کە لەلایەن هێزی ئاسمانی ئەمریکاوە خاوەنداریەتی دەکرا. پاشان لە ساڵی ٢٠٠٠ دا ئەمریکا بەکارهێنانی سیستمەکەی لەلایەن چینەوە سنوردار کرد و لە بەرامبەردا چین یەکەم نەوەی مانگی دەستکردی "بێیدۆو"ی ڕەوانەی بۆشایی ئاسمان کرد. لە ئێستادا خزمەتگوزارییەکانی سیستمی "بێیدۆو" بۆ نموونە چاودێری کردنی جووڵە و هاتوچۆ، بۆ نزیکەی ١٢٠ وڵاتی جیهان نێردراوە و بەکاردێت.\nجێی ئاماژەیە، لەگەڵ گەشەکردنی بەکارهێنانی ئامێرە تەکنۆلۆژییەکان لە ساڵی ٢٠٠٣دا بە تایبەتی مۆبایل، چین دەیوست پەیوەندی بە پڕۆژەی سیستمی شوێنپێ هەڵگری مانگی دەستکردی گالیلۆوە بکات کە ئەوکات یەکێتی ئەوروپا پێشنیاری کردبوو بەڵام لە کۆتایدا کشایەوە و سەرنجی خستەسەر سیستمی "بێیدۆو" .\n4 مانگ پێشتر - Jun 27 2020 6:38PM\nدەستکێشێک زمانی ئاماژە دەگۆڕێت بۆ وشە...\nڕۆبۆتێکی نوێ بۆ هاوکاری مرۆڤ لە ڕووبەڕوبونەوەی کۆرۆنادا...\nگوگڵ کۆمپانیای چاویلکە هۆشمەندەکانی "نۆرس"ی کڕیەوە...\nدوای ٨٤ ساڵ "ئۆڵۆمپس" بەرهەمهێنانی کامێرای ڕاگرت...


ئەو خۆراکانەى دەبنە هۆى کورتى باڵا\nبە گوێرەى توێژینەوەیەک کە لەسەر چەند دووانەیەکى هاوڕەگەز ئەنجامدراوە و بۆ ماوەیەک خراونەتە ژیر چاودێریەوە بە هەمان بەرنامەى خۆراکیەوە تەنیا ئەوەندە نەبێت یەکێکیان لە بەرنامە خۆراکیەکەیدا ساردى و خواردنەوەى گازى هەبووە، لە ئەنجامدا زۆر زوو دەرکەوت کە ئەم خواردنەوەیە کاریگەرى لەسەر باڵا هەبووە و تووشى کورتى باڵاى کردۆتەوە.\nپسپۆرانى تەندروستى و خۆراک ئاماژە بەوە دەکەن کە مادەى کالسیۆم کە بەرپرسە لە دروستبوونى ئێسک و بەهێزبوونى بەهۆى خواردنەوەى خواردنەوە گازیەکانەوە لە ڕێى کردارى میزکردنەوە دەکرێتەوە دەرەوە و جگە لە کورتە باڵایی مەترسی ئێسکە نەرمەشى لێدەکەوێتەوە.\nشایانى باسە هەندێک دەرمان و چارەسەر هەن کە بەهۆى چەند نەخۆشیەکى تایبەتەوەلە لایەن پزیشکەوە بۆ نەخۆش دادەنرێن کە دەبێت بیخوات و لەوانەیە ببنە هۆى کورتى باڵا و ئەمەش لە چوارچێوەى دەسەڵاتى پزیشکە و نابێت سەربەخۆ لەبەر ئەوەى کاریگەرى لەسەر باڵا دەبێت نەخورێن.\nلە لایەکى ترەوە ئەو خۆراکانەى کە لاوازن بە مادەى کالسیۆم و ڤیتامین Dئەوا خاوەنى ئەو جۆرە بەرنامە خۆراکیە لە درێژمەودادا تووشى کورتەباڵایی دەکات و جگە لەمەش هۆکارى بۆماوەیی رۆڵى سەرەکى دەبینێت.\nجێى وەبیرهێنانەوەیە بە تیشکى خۆر بە تایبەتى دەمەو ئێواران دەکرێت ڤیتامین Dبۆ جەستە دابین بکرێت و هۆکارێکیش بێت بۆ ئەوەى هۆرمۆنى گەشەکردن چالاک بێت و سووتانى کالۆریش بە هۆى وەرزشکردنەوە لەم نێوەندەدا روڵى خۆى دەبێت.\nژماره‌ی بینین : 3187\n4 ڕادیۆ زه‌که‌ریا\nلە سەر هێڵە ئێستا : 15907


لەسەر داوای خۆی و بە هۆکارێکی سەیر ژنێک زیندەبەچاڵ کرا\n2021.02.13 - 19:17\nبۆئەوەی خواوەندەکەی لەخۆی ڕازی بکات، ژنێکی هندی تەمەن 50 ساڵ داوای لە خێزانەکەی کرد لە دەرەوەی ماڵەکەیدا لە ولایەتی ئۆتار پرادێش زیندەبەچاڵی بکەن.\nبەگوێرەی هەواڵیکی ڕۆژنامەی "times now news "ی هندی (شەممە 13ی شوباتی 2021) کە " ناس کورد" بەدوادچوونی بۆ کردووە، " ڕووداوەکە ڕۆژی چوارشەممەی ڕابردوو لە ناوچەی گەت لامبور لەو ولایەتی ئۆتارپرادیش ڕوویداوە ".\nئاماژە بەوەشکراوە،" پۆلیس بۆ ڕزگارکردنی ژنەکە گەیشتوونەتە شوێنی مەبەست و توانیویانە ژنەکە لە چاڵەکەدا بهێننە دەرەوە و بۆ وەرگرتنی چارەسەری پزیشکی بردوویانە بۆ نەخۆشخانە، بەڵام دواتر گیانی لەدەست داوە".\nبەگوێرەی ڕۆژنامەکە، "ژنەکە ناوی جۆمتی دێڤییە و تەمەنی 50 ساڵە و بەیانی ڕۆژی چوارشەممەی بە دراوسێ و خێزانەکەی وتووە کە خواوەندەکەی (شیڤا) لەخەودا سەردانی کردووە، بۆیە بڕیاریداوە بە زیندوویی بەخاک بسپێرێت بۆ ڕازیکردنی ئەو".\nڕۆژنامەکەی ئەوەشی خستووەتەڕوو،" ئەندامانی خێزانی ژنەکە چاڵێکی قوڵی چوار پێییان لەبەردەم دەرگای ماڵەکەیدا هەڵکەندووە کە زۆر جار ژنەکە لەو شوینە نزا و نوێژی بۆ خواند بۆبجا کردووە".\nبەگوێرەی ڕۆژنامە هندییەکە، " لەکاتی زیندەبەچاڵکردنی ژنەکە، هەندێک لە دراوسێکانی گوڵیان هەڵداوەتە سەری و نزا و نوێژیان کردووە، بەڵام هەندێکی دیکە بە توندی ئەو کارەیان ڕەتکردووەتەوە و ئاگاداری پۆلیسیان کردووەتەوە، کە دوای چوار کاتژمێر گەیشتونەتە شوێنی ڕووداوەکە و ژنەکەیان لەناو چاڵەکەدا دەرکردووە، بەڵام دواتر گیانی لەدەستداوە".\nچیرۆکى تەرمە نەناسراوەکەى بەردەم نەخۆشخانەى شار..’’لەسەرما ڕەقبووەوە’’\n2021.02.23 - 11:17\nهادى عامرى هەڵوێستى خۆى لەسەر هێرشە موشەکییەکەى بەغدا راگەیاند\n2021.02.23 - 08:41


سود و تایبەتمەندییەكانی گژوگیا بەهارییەكان.. بەوێنە - RojNews\nسود و تایبەتمەندییەكانی گژوگیا بەهارییەكان.. بەوێنە\nبەهاتنی وەرزی بەهار و ژیانەوەی گژوگیا سروشتییەكان، خەڵكی ڕوو لە ناوچە شاخاوییەكان دەکەن بۆ هێنانەوەیان، هەم بۆ بەكارهێنانیان وەك ژەمێكی خورادن، لەگەڵ ئەوەشدا سود وەرگرتنی وەك چارەسەریی هەندێک نەخۆشی.\nهەرێمی كوردستان بەگشتیی و ناوچەی هەورامان بەتایبەتیی، دەوڵەمەندە بە چەندین گژوگیای سروشتیی، كە خۆی لە زیاتر لە ٧٠ جۆر گژوگیا دەبینێتەوە، لەم ڕاپۆرتەدا سوود و تایبەتمەندییەکانی بەشێک لەو گژوگیایانە دەخەینەڕوو.\nگژوگیا بەهارییەكان، بەچەندین شێوازی وەک كوڵاندن، سورەكراوەیی، سەوزەوات، چەرەس و دواجار بۆ چارەسەریی هەندێ نەخۆشی بەكاردەهێنرێن.\nلەدوای گەشتێكی یەك ڕۆژە بۆ شاخی تەوەنێ، لە گوندی بەڵخەی ناوچەی هەورامان، لەگەڵ كۆمەڵك ژنە چالاكوانی بواری ژینگە بۆ هێنانەوەی هەندێ لەو گژوگیایانە سود و تایبەتمەندییەكانیان بەم شێوەیە دەخەینەڕوو:\nنەرمیلە: لەگەڵ چەند جۆرێكی تری گیا تێكەڵ دەكرێت و دەكوڵێندرێت بە كوڵاوی و سورەكراوەیی بخورێت وەك ژەمێكی خواردن.\nسودەكانی: هەرس ئاسان دەكات، بۆ ڕیخۆڵە باشە.\nگۆزروانە: بە تێكەڵكردن لەگەڵ چەند گیایەكی تر دەكوڵێندرێت و بە سورەكراوەیی دەخورێت.\nسودەكانی : یارمەتیدەرە بۆ كرانەوەی ڕیخۆڵەكان.\nگێلاخە: هاوشێوەی گیاكانی سەرەوە بەكاردەهێندرێت، بەڵام بەتەنهایی دەكوڵێندرێت و دەخورێت.\nسودەكانی: هەرس ئاسان دەكات و بۆ نەرمكردنی ڕیخۆڵە مادەیەكی لینجاوی تێدایە، بۆ چارەسەری ئەو كەسانەی كە سەوەفانی ئەژنۆیان هەیە.\nهاڵەكۆك: دوای كۆكردنەوە و پاككردنی وەك سەوزە لەگەڵ ژەمە خواردنەكان دەخورێت.\nسودەكانی: بۆ باشتر هەناسەدان و نەهێشتنی ئازاری قوڕگ بەکاردەهێنرێت و تام و بۆنی دەم خۆشتر دەكات.\nهەسەن وەیی: گەڵاكانی لە قەدەكەی جیا دەكرێتەوە و دەكوڵێندرێت و سوور دەكرێتەوە و وەك ژەمێكی خواردن بەكاری دەهێندرێت.\nهەڵاڵە پیرەژنانە: بە تێكەڵكردنی لەگەڵ چا بۆ خۆشتركردنی تامەكەی و لەگەڵ تێكەڵكردنی بەچەند گژوگیایەكی تر بەهەمان شێوە تام و بۆنیان خۆشتر دەكات بۆ خواردنیان، وشك دەكرێت بۆ تێكەڵكردنیان بە خواردنەكانی دۆڵمە و زەڵاتە بۆ خۆشتركردنی تام و بۆنیان.\nسودەكانی: بۆ چارەسەر و پاككردنەوەی گەدە و ڕێخۆڵەكان بەكاردێت.\nپونگە: تامێكی تیژی هەیە و زیاتر وشكدەكرێت لەگەڵ خواردنە پاقلەمەنییەكان بەكاردەهێندرێت.\nسودەكانی: بەهەمان شێوەی گیاكانی تر سودی هەیە بۆ پاك كردنەوەی ڕێخۆڵەكان.\nسەیاران: كاتێك هەڵدەكێشرێت پێویستە تۆوەكەی لێ جیابكرێتەوە، بۆ ئەوەی تامی توند نەبێت و پاشان دەكوڵێندرێت و سوور دەكرێتەوە و وەك ژەمێكی خواردن بەكاردەهێندرێت.\nسودەكانی: ماددەیەكی لینجاوی هەیە بۆ نەخۆشی سەوەفان سودی لێ وەردەگێرێت بۆ زیاتركردنی لینجاوی ئەژنۆی قاچەكان.\nڕێواس: گەڵای پان و گەورە و پەنجە پەنجە و ددانەدارە و لە سەرەكەیەوە گوڵێكی سەوزی مەیلە و زەرد و سوور دەگرێ و تامی ترشە.\nسودەكانی: وەك چەرەسات بەكاردەهێندرێت و ئازاری گەدە ناهێڵێت و ڕیخۆڵەكان بەهێز دەكات و بۆ نەخۆشییەكانی جگەر بەسودە و دەبێتە هۆی پاڵاوتنی خوێن و پاككردنەوەی.\nكەنگر: وەكو ژەمێكی سەرەكی خواردن سودی لێوەردەگرێت و پاش هەڵكەندنی و لابردنی دڕك و بنەكەی و كوڵاندنی، بەچەند شێوازێکی جیاجیا ئامادەدەکرێت بۆ خواردن.\nسودەكانی: یارمەتیدەرە بۆ باش هەرسكردنی خواردنەكان و تێكەڵەیەكی باشی پۆتاسیۆم و پڕۆتیناتی لەگەڵە، هۆكارێكە بۆ زیاتر بەهێزكردنی دڵ و بۆ كەسانی كەم خوێن زۆر باشە.


چەند سەرنجێکی کورت لەسەر کتێبی (مەلەکردن بەپێچەوانەی شەپۆڵ)ی هاوڕێ ڕێبوار ئەحمەد – hkkurdistan\nHome 6 ئەرشیفی بابەتەکان 6 چەند سەرنجێکی کورت لەسەر کتێبی (مەلەکردن بەپێچەوانەی شەپۆڵ)ی هاوڕێ ڕێبوار ئەحمەد\nچەند سەرنجێکی کورت لەسەر کتێبی (مەلەکردن بەپێچەوانەی شەپۆڵ)ی هاوڕێ ڕێبوار ئەحمەد\nئەم هەوڵەی بەڕێز هاوڕێ ڕێبوار ئەحمەد وەکو هەوڵەکانی پێش خۆی، چەشنی سیمینارەکانی (مێژووی چەپ لە کوردستانی عێراق) ی هاوڕێیان موئەیەد ئەحمەد و بەختیار موستەفا و هاوڕێیانی کارگەران و ڕەوتی کۆمۆنیستی جاران لەسەر مێژووی بزووتنەوەی کومونیستی کە ئێستا بە دە بەش لە یوتوب دانراوە و دەتوانرێت ببینرێت و هەورەها کتێبی (مێژوویەک لە یادەوەری) بەڕێز سالار ڕەشید، جێگای دەستخۆشییە. ئەم کتێبە کە دوو بەرگە و خوێنەر هەر لەسەرەتاوە لە چاوەڕوانی ئەوەدا دەبێ تێکستێک بخوێنێتەوە دروست لەگۆشەنیگایەکی مارکسیزمەوە تەواوی گۆشە و کەلەبەرەکانی بزووتنەوەی کۆمۆنیستی بپشکنێ و بخوێنێتەوە. یان لانی کەم هەوڵ بدات، خوێندنەوەیەکی واقیعی بۆ ئەو بزووتنەوە کۆمۆنیستییە بکات بێ ئەوەی بهێڵێ مەحفەلیزم و ئیگۆی خودگەرایی بەری چاوی خوێندنەوەکەی لێڵ بکەن. من ئەم کتێبەم بەو ڕوحیەتەوە خوێندەوە. بیریشم دێت کاتی خۆی هاوڕێ ڕێبوار ئەحمەد دوو سێ بەشی لە سایتی هاوپشتی بڵاو کردەوە. من یەکەمجار دەستخۆشیم لێکرد و دوایی بۆم دەرکەوت کە ئەو هاوڕێیە بەچاویلکەی کۆن ڕووداوەکان هەڵدەسەنگێنێ نەک بە چاویلکەی واقیعی. دوای خوێندنەوەی ئەم دوو بەرگە هەرچەند لێرە و لەوێ سەرنج و ڕەخنەم لەم کتێبە بیستووە، بەڵام ئەو بەرێزانە خۆیان ئازادن چۆن ڕەخنەکانیان بەیان دەکەن، یان نا، بەس بۆ من گرنگە بۆچوونی خۆم بە ڕۆشنی لەسەر ئەم کتێبە بنووسم و لەوە زیاتر تاخیری نەکەم. وای دەبینم ئەم کتێبە زۆر هەڵدەگرێ لەسەری بنووسرێ و ڕاست بکرێتەوە، بەڵام من بەهۆی سەرقاڵیم بە پڕۆژە ئەدەبیی و ڕۆشنبیرییەکانم، ئەو دەرفەتەم نییە جگە لەم کورتە سەرنجانە. هیوادارم هاوڕێیانێک بتوانن ئیش لەسەر هەڵە و ناتەواوی و کەموکوڕییەکانی ئەم کتێبە بکەن. من هەوڵ دەدەم کورتە سەرنجەکانم بە خاڵ ڕیز بکەم، بەو ئومێدەی نووسەر بتوانێ بۆ چاپی ئایندەی کتێبەکە سوودیان لێ ببینێ و خاڵ لەسەر وشەکان دابنێ و بەشێکی باشی کتێبەکە هەڵگێڕێتەوە.\nیەک: سەرەتا دەمەوێت بڵێم کە من وەک کادیرێکی ڕێکخراوی (ڕەوتی کۆمۆنیست)ی جاران و فەعالێکی سیاسیی کۆمۆنیستی کە لە ناوەڕاستی هەشتاکانەوە دوای چەند ساڵ چالاکی لە کۆمەڵەی رەنجدەرانی کوردستان، وازم هێنا و پەیوەست بووم بە ڕێکخراوی ڕەوتی کۆمۆنیستەوە. دەمەوێ بێ هیچ غەدر لێکردنێک یان زیادەڕۆییەک ڕەوتی کۆمۆنیست وەک خۆی چۆن هەبووە ببینرێ و بخوێنرێتەوە و لەلاپەڕەکانی مێژوودا لەشوێنی شیاوی خۆی دابنرێ، نەک ناهەقی بەرامبەر بکرێ. لەگۆشەنیگای منەوە ڕەوت ڕێکخراوێک بوو لەدونیای واقیعدا خاوەن دونیابینییەکی مارکسیستی ڕۆشن بوو، ڕەوت خاوەن تەشکیلاتێکی تۆکمە و پتەو بوو، ڕەوت لە دڵی نائومێدی چەپی ئەو سەردەمەدا جێگەی ئومێد بوو، ڕەوت تاکە ڕێکخراوێکی بزووتنەوەی چەپ بوو کە تا ئاستێکی زۆر کرێکاریی بوو، ڕەوت پێداگیری زۆری دەکرد لەسەر مارکسیزمی ئەرسەدۆکس، ڕەوت هەڵگری دەیەها کادیری بەرجەستە و بەتوانا بوو لە کۆمەڵگەی کوردستان چ لە ئاستی تیئوری و چ لەبواری پراتیکدا، ڕەوت خاوەن هێزی چەکدار بوو، ڕەوت خاوەن تەرحی شوورا کرێکارییەکان بوو، ڕەوت خاوەن ڕۆژنامەی عەلەنی و بنکەی عەلەنی و چەکدار بوو. کەچی ئەم ڕێکخراوی ڕەوتی کۆمۆنیستە لەکتێبەکەی هاوڕێ ڕێبواردا کاڵ کاڵ نیشاندراوە و هەموو ئەو دەست پێشکەری و ئیبتکارانە فەرامۆش کراون و وەلا نراون. یان سەرپێیی باس کراون و هەقی خۆیان نەدراوەتێ. ئەمەش بەدەوری خۆی بەهای زانستی ئەو کارە دێنێتە خوارەوە. باسکردنی ڕێکخراوی ڕەوتی کۆمۆنیست بەلاوەکی و بێبەهایی و هەروەها گەورەکردنەوەی ئەو ڕێکخراوانەی کە بەرگەی ڕەخنەیەکی کادرە پلە دووەکانی ڕەوت کۆمۆنیستیان نەدەگرت و هەڵدەوەشانەوە، چ مانایەک دەدات بەدەستەوە؟ ئایا ئەمە لاوازیی کتێبەکە نییە؟. من ئەمە بە خەوشی سیاسیی دەبینم و مافی کادرە بەرجەستەکانی ئەوسای ڕەوتی کۆمۆنیستە لەئاست ئەم خەوشە سیاسییەی ئەم کتێبەی هاوڕێ ڕێبوار کە خەریکە مێژووی تێکۆشانمان دەشێوێنێ، بێدەنگن نەبن.\nدوو: زمانی نووسینی ئەم کتێبە، زمانی دەیەی هەشتاکان و دەیەی نەوەدەکانی سەدەی ڕابردووە، زمانێکە کە زمانی چەپێکی سادە و ساکار و سەتحگەرایی بوو، نەک زمانی سیاسیی و باسی تیئوری. چەپێک کە جگە لە شکاندنەوەی خۆی کارێکی تری نەبوو. ئەم زمانە ئەوکات و ئێستاش ناتوانێ خزمەت بە بزووتنەوەی سیاسیی بکات. زمانی ئەمڕۆ، زمانی وردبینی و پشتبەستنە بە فاکت، زمانی بەڵگە و دۆکیمێنتە، زمانی لێکدانەوەی زانستییە بۆ مێژوو و چینەکان و دیاردەکان و بزووتنەوە کۆمەڵایەتییەکان، نەک زمانێک کە بڕ نەکات چوار مەتر لەولای خۆیەوە ببینێ و شەلم کوێرم بکەوێتە ناو مێژوویەکی پڕ لە تێکۆشانی سەدەها کادیر با ئەمڕۆش لەگەڵ حیزب نەبن. بەڵام خۆ هەر ئەمانە بوون حیزبیان دروست کرد و حیزبیان لەسەر قاچی خۆی دانا.\nسێ: نووسەر زیاتر باسی ئیگۆی خۆی و ڕۆڵی خۆی دەکات وەک لە کارەکتەرە سیاسییەکانی تری ناو بزووتنەوەی کۆمۆنیستی، کە هۆکار بوونە بۆ خوڵقاندنی ڕووداوەکان. وەک ئەوەی هەموو شتێک بە ئیرادە و ویستی ئەو چووبێتنە پێشەوە. ئەم ئیگۆیە ئەگەر لە ئەدەبدا بتوانی مانایەکی مەجازی وەربگرێ، ئەوا لە دونیای سیاسەتدا ناتوانێ زۆر هەناسە بدات.\nچوار: بێئاگایی لەبەشێکی گەورەی بزووتنەوەی کۆمۆنیستی کە ئەمە خەوشێکی گەورەیە بە کتێبەکەوە. ئەمە وا لە کتێبەکە دەکات بەهای سیاسیی و میسداقیەتی مێژوویی لەدەست بدات. چۆن دەکرێ کەسێکی وەک هاوڕێ ڕێبوار ئەحمەد کە لە دەیەی هەشتاکانی سەدەی ڕابردوو، وەک بە شێوازی نووسینی کتێبەکەوە دیارە کە بەڕێزیان ئاگایان لە جووڵەی مار و مێروو هەبووە، ڕێکخراوی (حەلقەی ئەدیبانی کۆمۆنیست)ی نەبیستبێ!!! ئایا ئەگەر نەیبیستووە، ئەمە ئاگایی و هۆشیاری هاوڕێ ڕێبوار ناخاتە ژێڕ پرسیارەوە؟ ئەی ئەگەر بیستوویەتی، فەرامۆشکردنی ئەم ڕێکخراوە ئەدەبییە کۆمۆنیستییە، بیرتەسکی مەحفەلگەرایی هەشتاکانی سەدەی ڕابردوو نەبێ، چییە؟. با بەفەرز دایبنێین کە هاوڕێ ڕێبوار (حەلقەی ئەدیبانی کۆمۆنیست)ی بیر نەمابوو، ئەی خۆ هاوڕێ ڕێبوار ئاگای لەو کورتە نووسینەی من هەبووە بەناوی (ئاوڕدانەوەیەکی کورت لە حەلقەی ئەدیبانی کۆمۆنیست) کە باسی مێژوو و چالاکی ئەو حەلقەیەم کردووە و لە ساڵی ٢٠٠٢ لە سایتی دەنگەکان بڵاوم کردەوە و ئەوا شانزە ساڵە لە ئەرشیفی دەنگەکان دانراوە. دیسان با بەفەرز دایبنێین هاوڕێ ڕێبوار ئەمەشی نەبینیوە و بەڕێزیان بەهۆی سەرقاڵییان بە کاری تیئوری کۆمۆنیستی، فریای خوێندنەوەی سایتەکان ناکەوێت، ئێ خۆ بەڕێزیان ئاگایان لە سیمینارە چەند ڕۆژییەکەی هاوڕێ موئەیەد ئەحمەد و بەختیار مستەفا و هاوڕێیانی تر هەبوو لەسەر مێژووی چەپ کە هاوڕێ (سادق عزیز) ئاماژە بە حەلقەی ئەدیبانی کۆمۆنیست) و گۆڤاری (ڕابەر) دەکات، هەبوو. با وای دابنێین ئاگاشی لەمەشیان نەبووە، ئەی خۆ هەر هیچ نەبێ ئاگای لە کتێبە جوان و بەسوودەکەی هاوڕێ سالار ڕەشید هەبوو بەناوی (مێژوویەک لە یادەوەری). خۆ لەو کتێبەی کاک سالاردا لەگەڵ دوو ئەندامی دامەزرێنەرانی حەلقەی ئەدیبانی کۆمۆنیست کە عەبدوڵا سڵێمان (مەشخەڵ و هاوڕێ نەوزاد ئەحمەد ئەسوەد (هۆشەنگ)ن چاوپێکەوتنی سازداوە. ئێ خۆ ناشێ بڵێت ئاگام لەمەشیان نەبووە؟!. چونکە ئەم بێئاگاییە خەوشێکی گەورەی ترە بە کتێبەکەی هاوڕێ ڕێبوارەوە. ئەگەر هیچ لەمانەش وا نییە و هاوڕێ ڕێبوار ئاگاداری حەلقەی ئەدیبانی کۆمۆنیستە و ئاگاداری سیمینارەکانی هاوڕێیان موئەیەد ئەحمەد و بەختیار مستەفایە و هەروەها ئاگاداری کتێبەکەی هاوڕێ سالار ڕەشیدە، ئەی بۆ باسی نەکردووە؟ بۆچی باسی نامیلکەیەکی ئەدەبی مەحفەلێکی ئەو سەردەمە دەکات (زەنگ)، ئەی بۆ باسی ڕێکخراوێک ناکات کە هەم کاری سیاسیی و هەم کاری ئەدەبی و هونەری دەکرد و خاوەن ڕێکخستن بووە و بە دەیەها کادر و ئەندامی هەبوو، گۆڤارێکی دەردەکرد بەناوی (ڕابەر) و یانزە ژمارەی لەو گۆڤارە بڵاو کردەوە و ئەمە جگە لە چەندین نامیلکەی ئەدەبی تر کە وەک کتێبی گۆڤاری(ڕابەر) بڵاو بوونەوە. ئێوە بڵێن ئەگەر ئەمە عەقڵیەتی مەحفەلیزمی هەشتاکان نەبێ چییە؟\nدواجار بەو پێیەی ئەم کتێبە کە تاهێزی نووسین بڕ بکا هۆشیارانە ئیشی لەسەر لێدان و وەلانانی کادر و ڕێکخراوەکانی بزووتنەوەی کۆمۆنیستی کردووە، هەوڵیداوە بە ئاگایانە یان بێئاگایانە مێژووی تەیفێک لە کادیرانی بزووتنەوەی کۆمۆنیستی وەلا بنێ. بۆیە لەم سۆنگەوە ئەم کتێبە لای من ئیعتباری سیاسیی – مێژوویی لەخوارە و جگە لە خۆ بە پاڵەوانزانی نووسەری کتێبەکە هیچ ئامانجێکی تری لەپشتەوە نییە. بەو ئومێدەی هاوڕێ ڕێبوار بتوانێ لە چاپی دووەمی کتێبەکە ئەم خەوش و کەلێنانە پڕ بکاتەوە و ئیعتباری سیاسی – مێژوویی کتێبەکە بەرێتە ئاستێک کە دەست لەسەر سینگ بۆی بوەستین.


زانکۆی ئەمستردام، بەشی زانستە ئینسانییەکان "مەریوان وریا قانع" پاداشتدەکات. - بنکەی روناکبیریی گەلاوێژ :: Gelawej\nزانکۆی ئەمستردام، بەشی زانستە ئینسانییەکان "مەریوان وریا قانع" پاداشتدەکات.\nهەواڵ Dec 8, 2021\nزانکۆی ئەمستردام، بەشی زانستە ئینسانەکان، ساڵانە پاداشتی چالاکترین توێژەر و مامۆستاکانی نێو زانکۆکەی دەکات و ڕێزیان لێدەگرێت. بۆ ئەمساڵ لە پای کار و چالاکییەکانیدا وەک توێژەر و نووسەر و مامۆستا، "مەریوان وریا قانع" لە لایەن سەرۆکی بەشی "زمان و کولتورە بیانییە مۆدێرنەکان"ەوە خەڵات کرا، دەربارەی خەڵاتەکە نووسەر دەنوسێت:\nزانکۆی ئەمستردام، بەشی زانستە ئینسانییەکان، پاداشتی ساڵی ٢٠٢٠- ٢٠٢١ بە من بەخشی.\nپاداشتەکە جۆرێک لە ڕێزلێنان و دەربڕینی پێزانینە بۆ ئەو کارانەی من لە ساڵی ٢٠٢٠- ٢٠٢١ لە زانکۆی ئەمستردام و دەرەوەی زانکۆدا، ئەنجاممداون.\nلەو نامەیەدا کە سەرۆکی بەشی ”زمان و کولتورە بیانییە مۆدێرنەکان“ بەم بۆنەیەوە بۆ منی نووسیوە پێی لەسەر ئەم چەند خاڵە داگرتوە:\n١- کارەکانی من لە ساڵی ڕابردوودا کاریگەریەکی پۆزەتیڤیان لەسەر بەشی دیراساتی جیھانی عەرەبیی و خۆرھەڵاتی ناوەڕاست لەو زانکۆیەدا ھەبووە. ”ژمارەی ئەو قوتابیانەی کۆرسەکانی منیان وەردەگرن زیادیکردوەج و کۆرسەکان ”سەرنجی قوتابیانی بەشەکانی تری ئەو زانکۆیەیان ڕاکێشاوە“. ئەمەش بۆتە ھۆی ”گەورەبونی ژمارەی ئەو قوتابیانەی لە کۆرسەکانی بەشی خۆرھەڵاتی ناوەڕاستدا بەشداردەبن“.\n٢- قوتابییەکان لە و کۆرسانەد ”ھەم زۆر فێربوون و ھەم کۆرسەکان سەرچاوەی ئیلھامیش بوون بۆ زۆرێک لە قوتابییەکان“.\n٣- یەکێک لە ئاکارەکانی ئەو کۆرس و وانانەی من دەیانڵێمەوە ”دەوڵەمەندبوونیانە بە فیکری فەلسەفەیی ھاوچەرخ“، ئەمەش بەھۆی ”ئاشنابوونی من بە زیاد لە بوارێک لە بوارەکانی فیکری ھاوچەرخ“ و ”بەکارھێنانی ئەم شارەزاییەش لە کۆرسەکاندا“\n٤- بەشی زانستە ئینسانییەکان ڕۆڵی من ”وەک ڕۆشنبیرێکی گشتیی“، لەپاڵ مامۆستا و ئەکادیمیبووندا بەرزڕادەگرێت.\nپاداشتەکە جگە لە مانا ڕەمزیی و مەعنەویەکانی بڕی ١٥٠٠ ئێرۆشی لەخۆیگرتوە.\nئەم بابەتە 101 جار خوێندراوەتەوە


ئینتەرمیلان گرێبستێکی گرنگی یەکلاکردەوە\n18/4/2020 03:35 PM\nسەرچاوەیەکی باوەڕپێکراوی ئیتاڵی دووپاتیدەکاتەوە، بەرپرسانی یانەی ئینتەرمیلان سەبارەت بە گواستنەوەی هێرشبەرێکی یەدەگ بۆ پێگەی ڕۆمێلۆ لوکاکۆ گەیشتوونەتە ڕێککەوتن و گواستنەوەکە تەنها ڕاگەیاندنی فەرمی ماوە.\nلوچیانۆ مودجی، بەڕێوەبەری جێبەجێکاری پێشووی یانەی یوڤانتۆس لەپڕۆگرامی "گۆڵ 7"ـی ئیتاڵی ئاشکرای کردووە، ئینتەرمیلان بۆ گواستنەوەی ئۆلیڤەر جیروی فەرەنسی گەیشتوونەتە ڕێکەوتنی کۆتایی و لە گواستنەوەکانی هاوینەدا گرێبەستەکەی ئاشکرا دەکرێت.\nبەڕێوەبەرەکەی پێشوی یوڤانتۆس ڕایگەیاندووە: "ئینتەرمیلان سەرکەوتوو بووە لە کڕینی هێرشبەرێکی یەدەگ بۆ ڕۆمێلۆ لوکاکۆ، ئۆلیڤەر جیروی فەرەنسی بە دڵنیاییەوە لە وەرزی داهاتوو جلوبەرگی یانەی ئینتەرمیلان دەپۆشێت و ئەو یاریزانە دەبێتە شوێنگرەوەی لوکاکۆ، بەڵام تائێستا بەفەرمی هیچ شتێک ئاشکرا نەکراوە و تەواوی ئەو بابەتە بۆ هاوینی 2020 هەڵگیراوە."\nمودجی بەدووری نازانێت یانەی ئینتەرمیلان جگە لەم هێرشبەرە هێرشبەرانی دیکەی وەک درایس مێرتینز لە یانەی ناپۆلی یاخود یاریزانی تر دابین بکەن، بەڵام ئەو زانیارییانە ڕەتدەکاتەوە کە ئاماژە بە کڕینی پاولۆ دیبالا دەکەن لەلایەن یانە شینەکەی میلانۆوە.\nبەڕێوەبەری پێشووی یوڤانتۆس دەڵێت: "دیبالا سەلماندویەتی کە یەکێکە لە باشترینەکانی یوڤانتۆس و گرنگی بۆ یانەکە هەیە، پێموایە یوڤی بەهەموو توانایەوە هەوڵی بەردەوامبوون بە یاریزانەکەی دەدات و نوێکردنەوەی پێشکەش دەکەن."\nلوچیانۆ مودجی بەڕێوەبەری پێشوی یوڤانتۆس و پەیوەندییەکی توندوتۆڵی لەگەڵ پیپی ماروتای بەڕێوەبەری جێبەجێکاری ئینتەرمیلاندا هەیە، پێدەچێت زانیارییەکانی لە هاورێکەیەوە بەدەستهێنابێت.


لاوک کونجرینی: فاڵح فەیاز و مەسعود بەرزانی. بارەگای لقی 5ی پارتیان بە سوتاندن دا. – WTARIKURD\nپارتی دانیشتن و پلانەکانی لەدەرەوەی مێدیاو ڕۆژنامەکانەوەیە، پلانی کوشندە بۆ مانەوە، پلانی خۆ زیاتر قایم کردن لە دەسەڵات و بەدەستهێنانی دارایی نایاسایی، دەبێت خوێنی بەکارهێنەرەکانی لێی بچۆڕێ تا خوێن لە بەرامبەرەکانی بچۆڕێنیت.\n10- 9- 2020 کازمی سەردانی هەولێری کرد، بە پێی سەرچاوەکان لەسەردانەکەیدا، لەگەڵ حکومەتەکەی پارتی هیچ ڕێکەوتنێک نەکراوە. هەروەها کازمی پێی راگەیاندوون تا تەواوی داخوازییەکانی بەغداد جێبەجێ نەکرێت لە لایەن هەولێرەوە، ئەوان ئامادە نین بەشە داراییەکان بنێرن.\nڕۆژی 4 ئەم مانگە سەرۆکی حەشد ” فاڵح فەیاز” لای بەرزانی بوو دوور لە درکاندنی پچووکترین قسەکردن لەسەر دانیشتنەکەیان، چۆن بە نهێنی هات ئاوهاش هۆکاریی هاتنەکەی بوو. لە کاتێکدا بارەگاکانی پارتی لە شوێنە کوردستانییە کێشە لەسەر بووەکان بەدەست حەشدەوەیە لە 16 ئۆکتۆبەری 2017 وە تائێستا، ئامادە نین بیدەنەوە.\n14- 10- 2020 هادی عامری لە گفتوگۆیەکی تەلەڤیزیۆنی دا، بەپێی ڕاگەیاندنەکان پیلانێکی هاوبەشی نێوان کازمی و بەرزانی ئاشکرا کردووەو، بە ترس بۆسەر ئاسایشی عێراق مەزندەی کردووە.\nبە دیووێکی تردا، تارمایی بەرەیەکی گەورە لە عێراقدا دیارە لە نێوان بەرهەم ساڵح و کازمی و هەندێک هێزو کەسایەتی تر، بۆ چەسپاندنی دەسەڵاتی یاسا و گونجاو بۆ عیراق بە پشتیوانی ئەمریکا، ئەم بەرەیە ناڕەزایی بوونی لایەنەکانی سەر بەئێران و توڕەبوونی بنەماڵەی بەرزانی لێکەوتۆتەوە، هەندێک سەرچاوە ئاماژە بەوە دەدەن چەسپاندنی بەرەی دکتۆر بەرهەم ساڵح و کازمی بە فیلتەری ئەمریکایە، بۆشایی بۆ تاڵانچیان لە عێراق ناهێلێتەوەو، هەر ئەوەشە جموجۆڵی دیارو نادیاریان دەست پێکردووە، تا ناسەقامگیڕیی لە عێراقدا جێگیر بکەن.\nهاتنی فالح فەیازو گفتوگۆ تەلەفیزیۆنەکەی عامری دوو پێجەوانەی دژ بەیەکن، هەردوو گفتوگۆکە لە تێزێکی گونجاویی هاوئاراستەوە، بەڵام بە دوو دیودا دانراو، بۆ ئەوەی مەبەستێک بپێکێت. مەبەستی ژێر بەژێر و پلانی هاوبەش. پلانێک سەردەمەکە بە خواستی ئەوان نییەو گرژی و ناڕێکی لەشەقام دەسەڵاتی ئەمان لە ئاماندا جێگیر دەکات و، ئەوانەی دەخوازن جێگیر بوونی گشتی بنیاد بنێن، گرژیی هۆکار دەبێت بۆ ناجێگربوون لە کارو هەنگاویاندا. کەواتە سوتاندی بارەگایەکی پارتی لە بەغداد، دەتوانرێت ببێتە هۆکاریی گرژیی و ناڕێکی لە عێراقدا، ئەگەر ئەمریکا بە توندی نەیەتە سەر هێڵ و بە هەڕەشەیەک ئاو نەکات بە ئاگرە نوێ هەڵگیرساوەکەدا، کە پارتی سەرچاوەیەتی.


مەسروور بارزانی وەزیری تەندروستی ناردە دەربەندیخان\nبە ڕاسپاردە و فەرمانی مەسروور بارزانی سەرۆكی حكوومەتی هەرێمی كوردستان بۆ گرنگیدان و بەدواداچوونی رێكارەكان د.سامان بەرزنجی وەزیری تەندروستی، گەیشتە دەربەندیخان.\nئەمڕۆ چوارشەم 25ی ئایار، وەزارەتی تەندروستی حكوومەتی هەرێمی كوردستان بڵاوی كردەوە، بۆ چاودێریی رێكارە تەندروستییەكان و رێوشوێنەكان، بە فەرمانی مەسروور بارزانی سەرۆك وەزیرانی كوردستان، د.سامان بەرزنجی وەزیری تەندروستی گەیشتە دەربەندیخان.\nسەرۆك وەزیرانی كوردستان بودجەیەكی تایبەتی بۆ دەربەندیخان تەرخان كردووە\nوەزارەتی تەندروستی روونی كردووەتەوە كە وەزیری تەندروستی لەگەڵ بەرپرسانی ئەو سنوورە كۆ دەبێتەوە.\nسەردانی وەزیری تەندروستی بۆ دەربەندیخان لەكاتێكدایە كە شەوی رابردوو گوتەبێژی حكوومەتی هەرێمی كوردستان رای گەیاند، مەسروور بارزانی سەرۆك وەزیرانی كوردستان بودجەیەكی تایبەتی بۆ دەربەندیخان تەرخان كردووە.\nدەربەندیخان یەكێكە لەو ناوچانە ئێستە رێژەیەكی زۆری كۆرۆنای لێ تۆمار كراوە، بەپێی بڕیاری حكوومەت ئەو ناوچانەی كە ئامارەكانی كۆرۆنای تێدا بەرزە زیاتر گرنگیان پێ دەدرێ و بودجەی پێویستیان بۆ تەرخان دەكرێ.\nحكوومه‌ت واده‌ی دابه‌شكردنی مووچه‌ی ته‌واوی فه‌رمانبه‌رانی راگه‌یاند


پاراستن و گواستنەوەی سندوقەكانی دەنگدان لە كەركوك بە پۆلیسی ناوخۆیی دەسپێردرێت\nعەمید كاوە غەریب، بەڕێوەبەری گشتی پۆلیسی كەركوك، ئاشكرای دەكات كە پاراستن و گواستنەوەی سندوقەكانی دەنگدان لە هەڵبژاردنی تشرینی یەكەمدا بە پۆلیسی ناوخۆیی سپێپردراوە.\nئەو وتەیەی كاوە غەریب، لە لێدوانێكیدا هات بۆ كەناڵەكانی راگەیاندن ئەمڕۆ یەكشەممە 12ی ئەیلول تیایدا جەختیكردەوە، ئەمنیەتی پارێزگای كەركوك بۆ كاتی هەڵبژاردنەكان بۆ سێ بازنە دابەشكراوە، لەپێناو ئەوەی پرۆسەكە بە باشی بەڕێوەبچیت "بازنەی یەكەم و دووەم بە پۆلیسی ناوخۆیی سپێردراوە و بازنەی سێیەمیش هێزە سەربازییەكانی تر".\nدابەشكردنی ئەو سێ بازنەیە لە كۆبونەوەیەكی لیژنەی ئەمنی پارێزگای كەركوكدا هاتووە، كە شەممە 11ی ئەیلول بەڕێوەچوو.\nعەمید كاوە غەریب، وتی "ئێمە ئامادەكارییەكانمان دەستپێكردووە و هەموو هێزەكانمان تا كاتی هەڵبژاردن لە حاڵەتی ئامادەباشیدا دەبن... پاراستنی بنكەكانی دەنگدان، ئاسانكاریكردن بۆ هاوڵاتیان بۆ چونیان بۆ دەنگدان و تەنانەت پاراستن و گواستنەوەی سندوقەكانی دەنگدانیش لە ئەستۆی ئێمەیە".\nئێمە ئامادەكارییەكانمان دەستپێكردووە و هەموو هێزەكانمان تا كاتی هەڵبژاردن لە حاڵەتی ئامادەباشیدا دەبن\nهەرچی بازنەی سێیەمە، دەرەوی شارەكان دەگرێتەوە و بە وتەی عەمید كاوە بە هێزە سەربازییەكانی تری عیراق سپێردراوە.\nلە پارێزگای كەركوك زیاتر لە ملیۆنێك و 11 هەزار دەنگدەر هەن كە بەسەر 315 بنكەی دەنگدان لە سێ بازنەدا دابەشكراون. پشكی كەركوك لە پەرلەمانی داهاتوی عیراق 12 كورسییە، كە سێ كورسییان بۆ ژنانە، ئەوەش بەبێ كەمینەی كریستیان كە كورسییەكی كۆتایان هەیە.\nلەبارەی جموجۆڵەكانی ئەمدوایەی چەكدارانی داعش لە پارێزگای كەركوك و بە ئامانجگرتنی هێزە عیراقییەكان، وتی "ئەوەندە دەڵێم كەركوك لە ئارامیدایە و ئەمڕۆ پرۆسەیەك بەڕێوەیە و چاوەڕوانی هەواڵی خۆش بكەن".\nئەو لێدوانەی ناوبراو دوای ئەوە هات كە چوار پۆلیسی فیدراڵی لە هێرشێكی چەكدارانی "دەوڵەتی ئیسلامی - داعش" لە پارێزگای كەركوك كوژران لە شەممە 11ی ئەیلولی 2021.\nهێرشەكە لە گوندی شەبیجەی ناوچەی وادی شای ناحیەی رەشاد (باشوری خۆرئاوای كەركوك) بوو.\nپۆلیسی فیدراڵی دوای روداوەكە هەڵمەتێكی ئەمنی لە ناوچەكە ئەنجامدا و بەپێی راگەیەندراوێكی ئەو هێزە توانیویانە دەستبگرن بەسەر ژمارەیەك چەك و تەقەمەنیدا. هاوكات بەپێی راگەیەنراوێكی فەرماندەیی ئۆپەراسیۆنە هاوبەشەكانی كەركوك لە بۆردومانێكی فڕۆكە جەنگییەكانی عیراق چوار چەكداری داعش كوژراون.\nداعش واز لەناوچەكانی جێناكۆك ناهێنێت


کات 01/02/1394 102 بازدید\nخولەی دراوسێمان کەرێکی پیری چڵکنی گەڕی پێیە کە کاتی خۆی کەرە بەڕەڵڵا بووە. لە شارەکەی ئێمە، شەش پووت ئاوی سەر پشت دەخا و لە کاتێکدا بۆ خۆیشی بە شەلە شەلە بە شوێنیەوەیە، کۆڵان و کۆڵان ئاو بە شاری تینوو دەفرۆشێ. کەرەکە، کە لە ژێر باری قورسی سەر پشتیدا هینکە هینکی دێ و ئارەقە هەموو ئازای ئەندامی چۆڕ چۆڕ لە خۆگرتووە، زۆر مل کەجانە گوێڕایەڵی خاوەنەکەیەتی و بە میلی متر چییە لە قسە و ئەوامری دەرناچێ. وەک بڵێی تامی تاڵی ساڵانی بەڕەڵلایی و ئاوارەیی هێشتا لە ژێر زمانی دا ماوەتەوە. ئیستایش باڵندەی سیمای تاریکی شەوانی ترسناکی بیابان لە دەروونیدا هەڵدەفڕێ،… بیابانە لێواولێوەکانی دەنگی لوورەی گورگ و خەتەر.\nبەڵام خولە پیاوێکی ئاژەڵ ئازاردەر نیە. ئەو پێی وایە بەم کارەی نەک تەنیا خزمەت بە خودی کەرەکە دەکا، بەڵکوو خزمەت بە تەواوی شار و تەنانەت بەوانەیش دەکا کە دەڵێن سەعاتی چواری بەیانیان دەمرن. بەمەیش ناحەقی نیە. تەنیا پێویستە لە کاتی ئاوفرۆشتنەکانیدا کەمێک سەیری بکەی. جگە لە کەرەکە کە ئارەقی خۆشی و زەحمەت پێکەوە بە لەشیدا دەچۆڕێتەوە، ئاپۆرای خەڵکەکە و هەڵاتنیان بەرەو و خولە، کاتێک لەو سەری کۆڵان دەردەکەوێ، بە جوانی ئەم راستیە پیشان دەدەن، بەڵام،… بەڵام تەنیا لە یەک شت، خولە بە تەواوی دڵنیا نیە، ئەویش خۆشحاڵیی ئەوانەیە وا هەموو رۆژێک سەعاتی چواری بەیانیان دەبێ بمرن!\nخوڵە بۆ ئەوەی بە سەر دڵەڕاوکێکانی خۆیدا زاڵ بێت، بە دەنگی بەرز، لە کاتێکدا لە گەڵ کەرەکەی لە بن سێبەری دیوارەکاندا رادەوەستن و دەحەسێنەوە، بە خۆی دەڵێ:\nـ “مادام کوڕ و کچی ئەم خەڵکەن، کەواتە ئەوانیش دەبێ خۆشحاڵ بن.”\nبەڵام زۆر خێرا لەم بەڵگەیەی خۆی پەشیمان دەبێتەوە. ئاخر ئەو کە نازانێ ئەوان لەم ئاوەیان پێدەگا یان نا، یاخود ئەسڵەن هەواڵی سەقایی خولەیان پێدەگا یان نا، چلۆن بزانێ خۆشحاڵن. رەنگە ئەوان لە بەر تینوویەتی بێت هەموو بەیانییەک سەعاتی چوار دەمرن! تەقەی تفەنگی تینوویەتی لە سەعاتی چواری بەیانی.\nخولە، کە لە مێژووی شار ئاگادار نیە و بە تەواوی نازانێ کەی و چۆن کەم ئاوی و تینوویەتی رووی کردە ئەم وڵاتە (ئەو نازانێ ئەوانەی وا سەعاتی چوار دەمردن، زانیبوویان وشکە ساڵی روودەکاتە وڵات)، بەیانییەک زوو ئەم کەرەی لە بەر پەنجەرەکەی خۆیاندا بە هەڵکەوت بینی. وەک بڵێی کەرەکەیش دەیزانی خولە بێکار و بێ ئیشە و، فلس چییە لە گیرفانی دا دەست ناکەوێ. وەک بڵێی کەرەکە لەم پەنجەرەیەوە هەموو رۆژێک لە دڵی بیاباندا گوێی لە نزا و جوێن و شەڕ فرۆشتنەکانی دایکە پیرەکەی خولە بووە و هەر بۆیە لە دووای بیستنی هەواڵەکە بۆ خۆی رووی لەم بەر پەنجەرە پەرپوتەیە کردبوو. خولەیش کە زمانی لە بەر گەرمانا و لە بەر تینوویەتی بە مەڵاشوویەوە چەسپیبوو، دەستبەجێ سوار پشتی رووتی ببوو و لە دووای کۆکردنەوەی ئەو تەنەکە بیست کیلۆییە کۆنانەی وا هێشتا بۆنی “روغن نباتی” یان دەدا، بەرەو ئەو کانییە لێی خوڕیبوو کە تەنیا کەرەکە پێی دەزانی.\nلەو رۆژەوە نانی خولە کەوتە ناو رۆنەوە. دایکی ئیستا هەموو شەوێک دۆعای بەخێری بۆ دەکرد و خەڵکی شاریش وەک رزگاریدەرێکی مێژووی سەیریان دەکرد. ئەوان ناویان نابوو “سەقای مێژوویی”.\nبەڵام کێشەی سەعات چوارەکان تەواو خولەیان ئازار دەدا. هەوڵ دەدا رێگا چارەیەکی بۆ بدۆزێتەوە. رۆژێک لە دووای پرسیارێکی زۆر سەرئەنجام شوێنیان دەدۆزێتەوە کە خانوویەکی گەورەیە بە حەسارێکی بەرز بە دەورییەوە، بەو چەکدارانەوەی لێرە و لەوێ چاوەدێری دەکەن. لە کاتێکدا لە گەڵ کەرەکەی بە شەش پووتی پڕ لە ئاوەوە لە بیناکە نزیک دەکەوێتەوە، هەوڵ دەدا جوانتر و وردتر لێی بڕوانێ. نازانێ بۆچی ئەم بینایەی لە بیر نییە. ئەوێک کە لەم شارەدا لەدایک بووە و لێرە گەورە بووە، چۆن دەبێ بە وەها جێگایەکی نەزانیبێ. دڵنیا لەوەی لە دەرگاکەوە کەسێک دەردەکەوێ و بانگی لێدەکا و ئاوی لێدەکڕێ، لە دیوارەبەرزەکە نزیک و نزیکتر دەکەوێتەوە. بەڵام نەک تەنیا کەس دەرگاکە ناکاتەوە، بەڵکوو تەنانەت قەرەوڵەکانی سەر دیوارەکەیش وەها مۆڕەکەیەکی لێدەکەن کە زۆر بە پەلە دوور دەکەوێتەوە.\nـ “ئەمە کوێیە وا تینوویان نیە و بیر لە خولە و کەرەکەی و شەش پووتە ئاوەکەی سەر پشتی ناکەنەوە؟”\nشەو خولە لە ماڵەوە بیر لە مردنەکانی سەعاتی چوار دەکاتەوە:\nـ “باشە بۆ سەعاتی چوار؟ بڵێی لەبەر ئەوە نەبێ ئەوەی دەبێ بمرێ هێشتا خەواڵووە و جوان ئاگای لێ نییە چی لێ بەسەردێت؟ بڵێی هی ئەوە نەبێ کە بێدەنگیی بەیانیان زوو، ئەوان ئاشناتر بە مردن دەکا؟… یان نا راوەستە!… رەنگە،… رەنگە هی ئەوە بێت کە ئەو کاتانە من هێشتا تازە لە سەر کانییەکەم و خەریکم تەنەکەکان پڕ لە ئاو دەکەم!”\nخولە بڕیار دەدا لە جیاتی سەعاتی چوار، زۆر زووتر لە خەو هەستێ و بچێ بۆ ئاوهێنان. دایکی کە ئاگاداری مەسەلەکە نیە، شوکری زیاتری خودا دەکا بۆ ئەوەی رۆژ لە گەڵ رۆژ زیاتر خولەی هێناوەتە سەر رێگای راست. خولە سەعاتی یەک لە خەو هەڵدەستێ و دەچێ بۆ کانییەکە. پووتە ژەنگاوییەکانی پڕ دەکا و ئارام بە کۆڵانەکاندا بێ ئەوەی دەنگ هەڵبڕێ و لە کەرەکەی بژەنێ، بەرەو دیوارە بەرزەکان بەڕێ دەکەوێ. کە دەگا، رێک سەعاتی چواری بەیانییە. دڵنیا لەوەی ئیستا لە پشت حەسارەکان دیسان چەند کەسێکی تر خەریکن دەمرن، لە تاریکی و روونیی بوومەلێڵ دا دەگاتە قەرەوڵەکان.\nخولە زۆر هەوڵ دەدا. چەند جارێک لە سەر یەک لە تاقە دەرگا زلەکە دەدا. هاوار لە نیگابانەکان دەکا. دەڵێ کە ئەم ئاوە بەلاشە و بۆ فرۆش نیە و تەنیا حەز دەکا بیدا بە تەواوی ئەوانەی وا لەو دیوەوە رۆژانی رۆژە، بگرە ساڵانی ساڵە، گەروویان وشکە. تەنانەت بۆ قەرەوڵەکانیش و بۆ ئەوانەی نازانن بۆ دەبێ هەموو رۆژێک کۆمەڵێک کەس بە سەعاتی چواری بەیانی بکوژن. بەڵام دەنگی خولە ناگاتێ. دەنگی، بە دیوارەکاندا هەڵدەکشێ و بێ ئەوەی بگاتە سەری، دەترازێ و دەکەوێتەوە خوارەوە. قەرەوڵەکان و ئەوانەی ناوەوە بە شتێکی ترەوە سەرقاڵن. کتوپڕ لە پشت حەسارەکەوە کۆمەڵێک باڵندەی رەشی ترسناک دەردەکەون. باڵندەکان بە پڕتاو بەرەو لای خولە و کەرەکە دێن. خولە دەکشێتەوە. باڵندەکان دووای ئەوەی چەند سوڕێک بە دەوریاندا دەدەن، بەرەو ئاوەکە و کەرەکە هوروژم دێنن. دووای ئەوەی تێر لە ئاوەکە دەخۆنەوە و تێیدا دەکەونە باڵە فرتێ، دەست دەکەن بە دەندوک لێدان و کرۆشتنەوەی کەرە گەڕەکە. گوێ درێژەکە لە ژان و ئازاری خۆی هاوار دەکا و جووتە دەهاوێ و، دەکەوێتە هەوڵی خۆدەربازکردن. بەڵام بێسوودە! خولە لە تاریکی و روونیی بوومەلێڵدا، کەرەکەی وەک تابلۆیەکی رەش بەرە بەرە لە بەرچاو ون دەبێ. باڵندە رەشەکان دەیڕەتێنن و دەیبەن.


ڕادیۆی کەرامەت | KURDPLAT\nکوردپلات 2/03/2021 11:20:00 ص ليست هناك تعليقات\n(لا یکلف اللە نفسا الا وسعها) یەعنی هەر ئەونە ئەتوانین هەڵگرین کە لەتوانادایە. کەچی ئەو خەڵکە، گاڵتە بە پەشیمانبوونەوەی کابرای بەرماڵ ئەکەن، لەکاتێکا تۆ نازانیت چی لە تاقەت و توانای جەستەیی و مەعنەویی ئەو فەقیرە بارکراوە!\n(ومن شاء فلیکفر، لا اکراە فی الدین، لقد کرمنا بنی ادم) یەعنی ئازادی لەوەی کە بە خوا کافربیت، کەچی بە سەرۆك نا. یەعنی زۆرکردن لە دینی خوایا نیە، کەچی لە دینی حیزبا هەیە. یەعنی ئینسان کەرامەتمەندە، کەچی کەرامەتشاکاندن بۆتە چەکی سیاسی و بەرامبەر یەکتر دایمە حازرو لەسەرپێیە!\nجا قوڕ بەسەر ئەوەی کە ئەکەوێتەوە نێوان دەسەڵاتێکی خوانەناس و خەڵکێکی خوانەناسەوە. لێرەدا "خوانەناس" بە مانا دینییەکەی نا. بەمانای بێ ئینسافی و نائینسانی و بێویژدانی. بەمانای ئەوەی کە لە هەردو سەرەوە، لە توانای خۆت زیاترت لێبارئەکرێ و ئەبێ هەڵیشیگریت. هیچ لایەکیان وەکو ئینسانێك تۆ نابینێ. وەکو بارگیرێك ئەتبینێ بۆ هەگرتنی بارەکەی خۆی. لەکاتێکا تۆ پێشئەوەی ڕازی بیت یان ناڕازی، مرۆڤیت نەك بارگیری هەڵگرتنی بارە سیاسییەکان!\nمرۆڤ کەرامەتمەندو ڕێزلێگیراوە بە "ئازادی". ناچارکردنیش یەعنی کەرامەتشکاندن و بێ ڕێزییکردن بە ئینسان. ئەوەش جگە لەوەی کە خراپترین جۆری نائەخلاقییەتە، درۆشە. درۆیەك کە هەموو دنیا بڕوای پێبکەن، هیشتا تۆی ناچارکەر، خۆت ئەزانی کە شتەکە درۆیە. جا چی لەوە نزمترە کە تۆ خۆت شایەتی درۆی خۆت بیت؟ چی لەوە لەرزۆكترە، کە لەسەر ئەم درۆیە هەڵیچنیت؟ چیش لە تۆ هیچترە، کە ناوەوەی خۆت پڕئەکەیت لەم درۆیەو دەرەوەی خۆت پڕئەکەیت لە ستەم؟\nچ ئەوەی ئیمڕۆ فووت تێکەن و چ ئەوەی سبەینێ فشتکەنەوە، تۆ غەدرت لێئەکرێ، چونکە هیچیان تۆ نیت. زیاتر لە خۆت و کەمتر لەخۆت، هەردوکی پێشێلی تۆیە. تۆ خۆتی بەقەت مرۆڤێك، نەك گرندایزەرەکەی ئەمڕۆو زبڵەکەی سبەینێ. ئەوەی کە وەکو گرندایزەر بتکەن بەگژ وەحشەکانداو ئەوەش کە وەکو زبڵ فڕێت بدەن، هەردوکی پێشێلی تۆیە وەکو ئینسان و سەیرکردنتە وەکو ئالەتێك. ئیمڕۆ ئالەتێکی باشیت و با هەبیت، بەیانی ئالەتێکی خراپیت و فڕێ ئەدرێ ی. لەکاتێکا ئینسان ئامانجەو کەرامەتی ئینسانیش لە ئامانجێتی ئینساندایەو مرۆڤ نابێ بکرێ بە وەسیلەو ئالەت.\n(دەسەڵاتی ستەمکارو نارەزایی فووتێکەر) هەردوکیان کار لەسەر کەرامەتی تۆ ئەکەن و لەکوێدا بیانەوێ و ئیشیان پێ ی نەمێنێ، ئەیشکێنن. جا لەپێناو کەرامەتی ئینسانیی خۆمان، نابێ خۆمان بخەینە ناو ئەو بەرداشەوە. بەڵکو ڕەتکردنەوەی هەردوکیان و پاراستنی کەرامەتی مرۆییمان، باشترین خەبات و بەرگرییە. چونکە تاکە شەڕی ڕاستەقینەی مرۆڤ، بەرەنگاربوونەوەی ئەو هێزانەیە کە مەترسیین بۆ سەر کەرامەت. وەلێ سەرەتا، ئەبێ خۆمان وەکو "مرۆڤ" بناسین و کەرامەتیش وەکو چەقی ئەو مرۆڤە بناسین، ئینجا ئەتوانین ئەو خەباتە بەرزە بکەین. خەباتێكی هۆشیارانە کە (ستەم و ستەمی پێچەوانە) هەردوکیان دەرك ئەکاو هەردوکیشیان ڕەتئەکاتەوە.\nنەك کەرامەتی هاوڵاتییەکی بەهەڵوێستی شەریف، تەنانەت کەرامەتی دزو گەندەڵەکانیش شایەنی شکاندن نیەو ئەسڵەن ئەوان بۆیە دزو گەندەڵن، چونکە لە کەرامەتی مرۆیی بێخەبەرن. خۆ ئەگەر خۆیان وەکو مرۆڤێکی ڕێزلێگیراوی خاوەن کەرامەت بناسیایە، نەیانئەتوانی دزو ستەمکاربن. یەعنی ئەوان پێش کەرامەتی ئێمە، کەرامەتی خۆیان پێشێلکردوە کە ستەمکارن. تۆش کە گەندەڵەییەکەی ئەو و کەرامەتی ئەو لەیەك جیانەکەیتەوەو بیشکێنیت، یەعنی هەمان ستەمی ئەوت کردوەو کەرامەتی خۆتت پێشێلکردوە. چونکە کەرامەتی مرۆیی لەتۆداو لەودا یەکەو ئەو دزیشبێ هەر تۆیەو هەر مرۆڤە. ئێمە لە کەرامەتدا یەکین و هەموو هەر مرۆڤین. لەوێوە جیائەبینەوەو هەنێکمان ئەبینە وەحش، کە لە کەرامەت بێئاگائەبین و فەرامۆشی ئەکەین.\nدواجار ئەمەوێ بڵێم، گیراوانی ئەولا، بۆیە هێشتا لەژوورەوەن، چونکە لەژێر فشاریشدا، هێشتا ئامادەنین ڤیدیۆی پاکانە تۆماربکەن. خۆ ئەگەر بیانکردیایە، ڕەنگە هەر بەوە کێشەکەیان حەلببوایەو ئێستا لەماڵەوەبوونایە. یەعنی ئەگەرچی ڤیدیۆی کابرای بەرماڵ، شایەنی شکاندن نیەو لە هەموو حاڵێکدا ئەو هەڵوێست و پەیامی خۆی گەیاند. بەڵام ئەوانیتر تەنانەت ئەوەش ناکەن، ئەگەرچی بشیکەن ناحەقیان نیەو منو تۆ لە ژوورێکی گەرمەوە بۆمان نیە لۆمەیان بکەین!\nجا ئەمەی منیش نەبێتەوە بە مەسەلەی فووتێکردن، لەڕاستیدا ئیرادەی ئینسان، دەریایەکی بێ بنەو ئەوەی کە لای من نەکردەیە، ڕەنگە مەحاڵ نەبێ و تۆ بتوانیت بیکەیت. وەکچۆن لە زیندانی بەعس و تورکیاو ئێراندا، هەنێ لە ئازادیخوازان بەرگە ئەگرن و هەنێك بەرگە ناگرن، لەزیندانی ئەمانەی خۆشماندا، بەرگەنەگرتنیش هەیەو بەرگەگرتنیش هەیە. هەردوکیشی بەمدیوا نیشانەی زیندوێتییەو یەعنی بەرگرییەك هەیە. هەردوکیشی بەودیوا نیشانەی ستەمکارییەو یەعنی ستەمکارییەك هەیە.\nئێمە پێشئەوەی جیاوازی سیاسیی و فکریی بین، لێکچووی کەرامەتی مرۆیین. بۆیە ناکرێ کە کەسێك لەگەڵمان نەهاتەوە، ئیتر بیکەین بە تەپاڵە. ئینسان ئەگەر خۆشی خۆی سوكبکاو دەستی بچێتە کەرامەتی خۆی، تۆ نابێ دەستت بچێتە کەرامەتی ئەو، چونکە ئەو شوێنە هی دەستلێدان نیە. کابرا لە ڕۆژێکا سێ حیزب بکاو چوار جار خۆ بفرۆشێت، هێشتا کەرامەتی ئەو هی شکاندن نیە ئەگەرچی خۆی بۆی گرنگ نیە. ئەگەر ئەویش هی تۆ بشکێنێت، تۆ هی ئەو مەشکێنە، چونکە لەو کاتەدا هەردوکتان یەك شت ئەشکێنن، هەر ئەوەی کە نابێ بشکێت!


ڕاپۆرتی پێشێل‌کرانی مافی مرۆڤ لە ڕۆژهەڵاتی کوردستان له سێ مانگی پاییزی 139٩ی هەتاوی‌دا – کوردستان و کورد\nڕاپۆرتی پێشێل‌کرانی مافی مرۆڤ لە ڕۆژهەڵاتی کوردستان له سێ مانگی پاییزی 139٩ی هەتاوی‌دا\nبەرواری بڵاو کردنەوە 2021/01/01\nin ڕاپۆرت, کوردستان\nکوردستانی ئێران لە سێ مانگی پاییزی 139٩ و لە وەرزی سێهەمی ئەمساڵیش‌دا سەرکوت‌کاریی کۆماری ئیسلامی و پێشێل‌کردنی مافی مرۆڤ لە هەموو بەستێنە سیاسی، مەدەنی، کۆمەڵایەتی و ئابوورییەکانی ئەزموون کردەوە.\nبەپێی ئەو داتا و زانیار‌ییانەی ناوەندی مافی مرۆڤ بۆ ڕۆژهەڵاتی کوردستان لای خۆی تۆماری کردوون، لە ماوەی سێ مانگی پاییز زیاتر لە هەزار حاڵەتی پێشێل‌کردنی زبری مافی مرۆڤ لە کوردستان ڕووی داوە کە ئەم ناوەندە زیاتر لە ٣٠٠ حاڵەت لەوانی تۆمار کردووە.\nلە ماوەی ئەم سێ مانگەدا لانی کەم ٤٨ کۆڵبەر و کاسبکاری ناوچە سنوورییەکانی کوردستان بوونەتە قوربانیی سیاسەتی پەرەنەسەندنی کوردستان لە ڕووی ئابووری و، ڕەفتاری دوژمنکارانەی کۆماری ئیسلامیی ئێران دەرحەق بە گەلی کورد. لەو ٤٨ کەسە ١٨ کەسیان کوژراون و ٣٠ کەسیش بریندار بوون.\nکوژران و برینداربوونی ٤٨کۆڵبەر و کاسبکاری کورد لە وەرزی پاییزی ئەمساڵ لە حاڵێک‌دایە کە له سێ مانگی هاوینیش‌دا لانیکەم ٦٨ كۆڵبه‌ر و لە وەرزی بەهاریش‌دا ٥٨ کۆڵبەر و کاسبکار بە تەقەی هێزە چەکدارەکانی کۆماری ئیسلامی کوژرابوون و بریندار ببوون؛ بەوەش ژمارەی ئەو کەسانەی لە سەرەتای ئەمساڵەوە بەهۆی سیاسەتی دوژمنکارانەی کۆماری ئیسلامی گیانیان لە پێناو پارووە نانێک داناوە، گەیوەتە ١٧٤ کەس کە 67 کەسیان کوژراون و ١٠٧ کەسیش بریندار بوون.\nهەروەها هێزە چەکدارەکانی کۆماری ئیسلامی لەو ماوەیەدا تەقەیان لە دوو شوان لە ناوچەکانی بانە و ماکۆ کردووە کە ڕەزا قوولکانوو خەڵکی گوندی “زەلکەی ژووروو” کوژرا و کیوان قادرپوور لە بانە بە توندی بریندار بوو. ڕۆژی پێنجشەممە ١٧ی ڕەزبەریش هێزە ئینتزامییەکانی شاری شەهریار سەر بە پارێزگای ئەلبورز لاوێکی تەمەن ٣٠ ساڵی خەڵکی سنەیان بە ناوی “کەژوان ئەڵماسی” لە میوانییەکی شەوانە دەستبەسەر کرد و دوای دەستبەسەر کران لە پشتەوە تەقەیان لێ کرد و کوشتیان. لە کردەوەیەکی جینایەتکارانەی دیکەدا ڕۆژی پێنجشەممە ٢٤ی ڕەزبەر هێزە ئینتزامییەکانی پایگای دەوڵەت‌ئاوای کرماشان ئۆتۆمبێلێکی جۆری “پژۆ ٤٠٥”یان دایە بەر دەستڕێژی گوللە کە لە ئاکامی ئەو دەستڕێژەدا شۆفێری ئۆتۆمبێلەکە کە مێرمنداڵێکی تەمەن ١٧ ساڵ بە ناوی “ئەشکان عەزیزی” بووە گیانی لە دەست داوە و مێرمنداڵێکی تەمەن ١٧ ساڵانیش بە ناوی “بورهان عەزیزی” بە سەختی بریندار بوو.\nهەروەها لە ماوەی سێ مانگی پاییزدا لانی کەم ٨ بەندکراوی کورد کە بە تاوانی کوشتنی بەئانقەست حوکمی ئێعدامیان بەسەردا سەپابوو، لەدار دراون. دەزگای قەزایی کۆماری ئیسلامی لە شەش مانگی یەکەمی ئەمساڵیش‌دا لانیکەم ٣٢ بەندکراوی کوردی لەدار دابوو، بەوەش ژمارەی ئەم زیندانییە کوردانەی لە سەرەتای ئەمساڵەوە تا ئێستا لەدار دراون، گەیوەتە ٤٠ کەس کە ٤ کەس لەوان زیندانیی سیاسی بوون.\nهەر لە ماوەی ئەم سێ مانگەدا ١٤٣ کەس لە شارە و ناوچە جیاوازەکانی کوردستان لەلایەن دەزگا ئەمنیەتییەکانەوە بە تۆمەتی چالاکیی ئەمنیەتی و سیاسی لەدژی کۆماری ئیسلامی و بەرژەوەندییەکانی ئەو ڕێژیمە گیراون. ژمارەیەک لەوان دوای لێکۆڵینەوە و لێپێچینەوەکانی ناوەندە ئەمنیەتییەکان تا کاتی دادگایی‌کرانیان بە دانانی بارمتە ئازاد کراون و ٤٢ کەس لەوان حوکمی لە 4 مانگ تا ١٥ ساڵ و سەرجەم 1947 مانگ زیندان (١٦٢ ساڵ و ٣ مانگ) زیندانیان بەسەردا سەپاوە.\nگرتنی ١٤٣ کەس و حوکم‌دانی ٤٢ کەس لەوان لە ماوەی سێ مانگی پاییزی ئەمساڵ لە حاڵێک‌دایە کە له ماوه‌ی سێ مانگەی هاوین‌دا لانیکه‌م ١٩٢ که‌س و لە وەرزی بەهاریشدا 106 چالاکی سیاسی و مەدەنی لە کوردستان لەلایەن ناوەندە ئەمنیەتییەکانەوە دەسبەسەر کرابوون، بەو پێیە ژمارەی ئەو کەسانەی لە کوردستان لە سەرەتای ئەمساڵەوە بە تۆمەتی چالاکیی ئەمنیەتی لەدژی کۆماری ئیسلامی گیراون، لە 441 کەس تێپەڕیوە. لەو ٤٤١ کەسەی لە سەرەتای ئەمساڵەوە تا کۆتایی پاییز دەسبەسەر کراون، لانیکەم ١٣٤ کەس لەوان دادگایی و حوکمی زیندانیان بەسەردا سەپاوە و ژمارەیەکی زۆرتر لەوەندەش هێشتا لە گرتنگەکانی ئیتلاعات‌دا دەسبەسەرن و چارەنووسیان ناڕوونە.\nجێی باسە ڕۆژی چوارشەممە ٢١ی خەزەڵوەر بەندکراوێکی لاو لە بەندیخانەی ناوەندیی ورمێ بە ناوی “سادق مەلەکی” بە هۆی پێڕانەگەیشتنی پزیشکی گیانی لە دەست داوە و ڕۆژی سێشەممە ٢٠ی خەزەڵوەریش بەندکراوێکی تەمەن ٢٧ ساڵی خەڵکی هەرسین و دانیشتووی نورئاباد بە ناوی فەرهاد وسوقی لە بەندیخانەی ناوەندیی خوڕەماوا لەژێر ئەشکەنجەی هێزە ئەمنیەکانی بەندیخانە کوژراوە.\nلە ماوەی سێ مانگی پاییزدا تەقینەوەی مینە لەکارنەخراوەکانیش لە کوردستان زیاتر لە ١٦ قوربانیی وەرگرتووە کە ناوەندی مافی مرۆڤی ڕۆژهەڵاتی کوردستان شوناسی ٩ کەس لەوانی ئاشکرا کردووە. لەو ٩ کەسە دوو کەسیان کوژراون و ٧ کەسیان بریندار بوون.\nچاونیوز پێشتریش لە ڕاپۆرتێکدا ڕایگەیاندبوو ژمارەی ئەو کەسانەی لە شەش مانگی سەرەتای ئەمساڵ‌دا بە هۆی تەقینەوەی مین کوژراون و بریندار بوون و بە ناو و شوێنی ژیانیان زاندراوە، ١٧ کەس بووە. لەو ١٧ کەسە ٥ کەسیان گیانیان لەدەست داوە و ١٢ کەسیش بریندار بوون. بەوەش ژمارەی ئەو کەسانەی لە سەرەتای ئەمساڵەوە لە کوردستان بەهۆی تەقینەوەی مین کوژراون و بریندار بوون و بە ناو و شوناسیان زاندراوە، گەیوەتە ٢٦ کەس کە ٧ کەسیان کوژراون و ١٩ کەسیان بریندار بوون.\nهەر لەو ماوەیەدا زیاتر لە ٣٢ کرێکاری کورد لە کوردستان و ناوچەکانی دیکەی ئێران بوونەتە قوربانیی ڕووداوی کار کە شوناسی ٢٠ کەس لەوان لەلای ناوەندی مافی مرۆڤی ڕۆژهەڵاتی کوردستان تۆمار کراوە. لەو ٢٠ کەسە ١٩ کەسیان بەهۆی جۆراوجۆری وەک بەربوونەوە لە بەرزایی و برق گرتوویی و ڕووداوی ناسروشتیی دیکە گیانیان لە دەست داوە.\nچاونیوز پێشتر لە ڕاپۆرتی وەرزی هاوینی خۆی‌دا هێنابووی کە ژمارەی قوربانییانی کار لە شەش مانگی سەرەتای ئەمساڵ‌دا لانیکەم ٣٨ کەس بووە کە ٢٥ کەس لەوان لە سۆنگەی نەبوونی ستانداردەکانی ئیمەنیی کار گیانیان لەدەست داوە. بەو پێیە ژمارەی ئەو کەسانەی لە سەرەتای ئەمساڵەوە بوونەتە قوربانیی ڕووداوی کار و بە ناو و شوناسیان زاندراوە ٥٨ بووە کە لەوەندە کەسە ٤٤ کەسیان گیانیان لەدەست داوە.\nئاماری خۆکوژییەکانیش لە کوردستان بەهۆی پەرەسەندنی خەمۆکی و قەیرانەکانی بێکاری و ئابووری و هەروەها؛ کەمتەرخەمیی دامودەزگا دەوڵەتی و حکوومییەکانەوە لە ماوەی ئەو سێ مانگەی پاییزدا دیار و بەرچاو بوو. لە ماوەی سێ مانگی پاییزدا زیاتر لە ٥٠ کەس لە کوردستان خۆیان کوشتووە کە ناوەندی مافی مرۆڤی ڕۆژهەڵاتی کوردستان شوناسی ٢٧ کەس لەوانی بە ڕوونی تۆمار کردووە کە که‌م ته‌مه‌نترینیان کوڕێکی ١٢ ساڵ و به‌ته‌مه‌نترینیان پیاوێکی ته‌مه‌ن ٥٧ ساڵ بووه.\nئەم ناوەندە لە شەش مانگی یەکەمی ئەمساڵیش‌دا ئاماری گیان‌لەدەست‌دانی ٩١ کەسی بەهۆی خوکوشتن ڕاگەیاندبوو و بەوەش ژمارەی ئەم کەسانەی لە ماوەی 9 مانگی ئەمساڵدا خۆیان کوشتوە، لانی کەم ١١٨ کەس بووە.\nئەو ئامار و زانیارییانەی ناوەندی مافی مرۆڤ بۆ ڕۆژهەڵاتی کوردستان لەسەر پێشێلکردنی مافی مرۆڤ لە کوردستانی ئێران بڵاوی کردۆتەوە تەنیا ئەو بەشە لەو حاڵەتانە دەگرێتەوە کە هەواڵ و زانیارییەکان بە ئاشکرا بەمیدیایی کراون و لە لایەن سەرچاوە باوەڕپێکراوەکانەوە ئاماژەیان دراوەتێ، ئەگینا ئەو ناوەندە پێی وایە کە ئاماری ورد و درووستی پێشێلکاریی مافی مرۆڤ لە کوردستان بەهۆی کۆماری ئیسلامیی ئێران زۆر زیاتر لەو ئامارەیە کە ده‌خرێته به‌رچاو.


نێچیرڤان بارزانی: کۆدەنگی لە کوردستان، زامنی پاراستنی دەستکەوتەکانی هەرێمی کوردستانە | دەزگاى زارى کرمانجى\nسەرۆکی هەرێمی کوردستان لەدوای کۆبوونەوەی لەگەڵ سەرکردایەتی سیاسی کوردستان و لە کۆنگرەیەکی رۆژنامەڤانیدا رایگەیاند، ئەگەر ئامانج لە هەموارکردنەوەی دەستووری عێراق سەقامگیرییە دەبێت بزانن بە دەستبردن بۆ مافەکانی گەلی کوردستان سەقامگیری نایەتەدی.\nنێچیرڤان بارزانی، سەرۆکی هەرێمی کوردستان رایگەیاند: "کۆبوونەوەیەکی گرنگمان ئەنجامدا، جەختمان لەوە کردەوە کە پشتگیری داوای رەوای خۆپیشاندەران دەکەین و هەر هەنگاوێک عێراق بەرەو چاکسازی ببات، پشتگیری دەکەین". لەهەمانکاتدا گوتی: "ئێمە خۆشحاڵ نین بە تێکچوونی دۆخی عێراق".\nسەرۆکی هەرێمی کوردستان جەختیکردەوە لەوەی کۆدەنگی لە کوردستان، زامنی پاراستنی دەستکەوتەکانی هەرێمی کوردستانە و گوتی: "دەبێ هەر هەنگاوێک بۆ هەموارکردنەوەی دەستوور بێت بە کۆدەنگی بێت".\nنێچیرڤان بارزانی، سەرۆکی هەرێمی کوردستان لەبارەی هەموارکردنی دەستوور رایگەیاند، ئەگەر مەبەست لەو کارە دروستکردنی سەقامگیرییە لە عێراق، بەدڵنیاییەوە بە دەستبردن بۆ مافەکانی گەلی کوردستان سەقامگیریی لە عێراق دروست نابێت کە هەوڵی بۆ دەدرێت.\nسەرۆکی هەرێمی کوردستان دەڵێت، باوەڕناکەم هێزە عێراقییەکان بیانەوێ دەستکەوتەکانی هەرێمی کوردستان کەمبکەنەوە.


باکووری کوردستان - پارێزگاری جۆلەمێرگ ئێوارەی ئەم [ زۆرتر... 👁] 📷 ✖ ✖ 20 1 ✔ 99% ✍ هـ.ب. 1-10-2018 21:09:58\n📕 ئیسلام و سیاسەت پەڕتووکخانە\n📅 کاتی تۆمارکردن Dec 25 2011 11:40AM\n👁 ئەم بابەتە 11,654 جار بینراوە\nنووسینی: ئارام قادر تیشک - 2007 [ زۆرتر... 👁] 📷 📕 ✖ 0 0 ✔ 99% ✍ هـ.ب. 25-12-2011 11:40:36\n📕 بزاڤی ئیسلامی لە سووریا پەڕتووکخانە\n📅 کاتی تۆمارکردن May 27 2012 2:46PM\n👁 ئەم بابەتە 9,609 جار بینراوە\nئارام قادر 1998 [ زۆرتر... 👁] ✖ 📕 ✖ 0 0 ✔ 82% ✍ هـ.ب. 27-5-2012 14:46:06\n📕 بەرەی ئیسلامی نەتەوایەتی لە سودان پەڕتووکخانە\n📅 کاتی تۆمارکردن May 28 2012 10:37AM\n👁 ئەم بابەتە 7,833 جار بینراوە\nئارام قادر 1998 [ زۆرتر... 👁] ✖ 📕 ✖ 0 0 ✔ 82% ✍ هـ.ب. 28-5-2012 10:37:31\n📕 پارتی رەفاهی ئیسلامی لە تورکیا پەڕتووکخانە\n📅 کاتی تۆمارکردن May 26 2012 10:29AM\n👁 ئەم بابەتە 9,313 جار بینراوە\nئارام قادر 1998 [ زۆرتر... 👁] ✖ 📕 ✖ 0 0 ✔ 84% ✍ هـ.ب. 26-5-2012 10:29:37\n📕 پرۆژەی دەسەڵاتی سیاسی ئیسلامی پەڕتووکخانە\nئارام قادر 2001 [ زۆرتر... 👁] ✖ ✖ ✖ 0 0 ✖ 54% ✍ ب.س. 31-3-2014 0:40:07


کیرک دۆگلاس کوڕەکەی لە سامانەکەی بێبەش دەکات\nپێشبینی بورجەکان بۆ ئەمڕۆ 20ی ئەیلول لە خەندان لایفەوە بخوێنەرەوە.\nخۆت مەخەرە ناو گرفتێکەوە کە پەیوەندی بەتۆوە نییە و هەوڵبدە پەیوەست بە ئەرک و کارەکانی خۆتەوە، دەمارگیری لە پەیوەندی سۆزداریدا گرنگە بۆ ئەوەی بەشێوەیەکی دروست سەرکەوتوانە لەپێناو داهاتوی خۆشەویستیتان، پێویستە ژەمە خۆراکیەکانت رێکبخەیتەوە.\nسەرکەوتوانە هەنگاوی نوێ دەنێیت و تواناکانت سەرنجی هەمووان رادەکێشن، رابردو لەبیربکە و بۆ داهاتو بژی و بیر لە پەیوەندی سۆزداری ئێستا بکەرەوە، واز لە گفتگۆی بێ مانا بهێنە، چونکە کاریگەری نەرێنی دەخاتە سەر دەرونت.\nئارامی و سەرنجدان و وردی لە کارەکەت ئەنجامێکی باشتر پێدەدات لە کارەکەت لەلایەنی پیشەییەوە، پێویستە هەندێک قوربانی بۆ خۆشەویستەکەت بدەیت، خۆت بەدور بگرە لە ژاوەژاوە و توڕەی، کاتێکی خۆش لە جێگایەکی ئارام بەسەربەرە.\nکێشەکان کەڵەکە دەبن و تەواو ماندو دەبیت لە کارەکەت، کەسانێکی زۆر خۆشەویستی تۆیان بەلاوە گرنگە بەڵام دەبێت بزانیت کێ هەڵدەبژیریت، هەڵەکانی ژیان وادەکات کەمێک قورستر لە جاران بژیت.\nئەمڕۆ داهێنان دەکەیت و هەنگاوی نوێ دەنێیت لەلایەنی پیشەییەوە، هەستەکانی خۆت لە خۆشەویستەکەت مەشارەوە و دەریبڕە، هێندە نزیکبونەوەت لەگەڵ دۆستەکانت نەبێت هەوڵبدە سنورێک بهێڵەرەوە.\nبیرۆکەی هاوپیشەکانت جێگای بایەخی بەرپرسەکانتە، هەربۆیە هەوڵبدە رێککەوتنت لەگەڵیان هەبێت و یەکگرتووبن، بەشداری چالاکیە کۆمەڵایەتیەکان بکە و رەتی مەکەرەوە، رەنگە ئەو کەسەی خۆشتدەوێت ببینیت، ئاگاداری جگەرەکێشان و دوکەڵەکەی ئەگەرنا زیانی گەورە بە تەندروستیت دەگەیەنێت.\nکارەکەت پێویستی بە بەکاربردنی توانەیەکی زیاترە بۆ ئەوەی ئەنجامێکی باشتر هەبێت، هەربۆیە هەوڵبدە داهێنانی بکە و زیاتر ماندوبە، پێویستە رۆتین لە ژیانی سۆزداریدا بشکێنیت، وەرزشکردن گرنگە بۆ شکاندنی ئازار و تەندروستیەکی باشتر.\nلەگەڵ هاوپیشەکانت رێکبکەوە و ئەرکەکانت جێبەجێ بکە و ئەنجامێکی باشتر بەرهەم بهێنە، هەندێک کێشە رودەدات لەنێوان خۆت و خۆشەویستەکەت بەڵام چارەسەر دەبێت و کاتیە، وەرزشکردن فەرامۆش مەکە.\nئەمڕۆ هێز و تواناکانی کارکردنت دەبێتە هۆی سەرنجڕاکێشانی بەرپرسانی کارەکەت، گرنگی بەهەمو ئەو شتانە بدە کە خۆشەویستەکەت بەلایەوە گرنگە و پشتیوانی بکە، ئاگاداربە خواردنی چەور مەخۆ لەپێناو پاراستنی کێش و تەندروستیت.\nتەواوی کارەکانی خۆت جێبەجێ بکە و پێگەیەکی بەرز تۆمار بکە و هەنگاوی نوێ بنێ، رەنگە هەندێک ناکۆکی روبەڕوی ژیانی سۆزداریت ببێتەوە و دەبێت چارەسەری بکەیت، لەبەردەم کۆمەڵێک چالاکی هەیە کە دەبێت بەشداری تێدا بکەیت و کاتەکانی ژیانت ریکبخەیت.\nگۆڕانکاری گەورە رودەدات لە کارەکەت و هەنگاوی نوێ دەنێیت لەلایەنی پیشەییەوە، پێویستە لە پەیوەندی سۆزداریدا رۆتین لەناوبەریت بۆ ئەوەی روبەروی شکست نەبیتەوە، کەمێک هێوربە و رێگامەدە توڕەی زاڵبیت بەسەرتدا.\nئاگاداربە لەهەر شتێک دژی کارکردنی تۆیە، چونکە تۆ پێویست بە تاقیکردنەوەی زیاترە، راستگۆی و رونی لە گفتوگۆکردن یارمەتیدەرە بۆ ئەوەی لە پەیوەندی سۆزداری سەرکەتو بیت، ئەمڕۆ هەست بە ئارامی دەکەیت و پشو دەدەیت.\nئه‌م بابه‌ته 36198 جار خوێنراوه‌ته‌وه\nوەڵامی پێنج پرسیار دەریدەخات کە پەیوەندیەکی دروستت هەیە یاخود نەخێر


ڤه‌كولین – پەڕە 4 – مالپه‌رێ خابير\nسەرەتا / به‌شێن مالپه‌ری / ڤه‌كولین (پەڕە 4)\nڤه‌كولین: كه‌سێن گیاخور پتر دژین ژ كه‌سێن گوشتخور.\n2018-09-11\tڤه‌كولین 0\nڤه‌كولین: كه‌سێن گیاخور پتر دژین ژ كه‌سێن گوشتخور. مالپه‌رێ خابیر / زاخۆ ڤه‌كولین لسه‌ر مه‌ترسیێن خارنا گوشتى و ب تایبه‌ت گوشتێ سور رۆژ بۆ رۆژێ زێده‌تر دبن، و د نوكه‌دا هنده‌ك ڤه‌كولینا پێكڤه‌گرێدان دناڤبه‌را كه‌سێن گیایی و درێژییا ژیێ مرۆڤی دا ئه‌نجامداینه. ل دویڤ ڤه‌كولینه‌كا د مالپه‌رێ “هێلث ده‌یلی نیوز” …\nڤەكولین: گەنج ژبەر بێخیرەتیێ سێكا هێزا زەڤلەكێن پیێن خوە ژ دەست ددن.\n2018-09-06\tڤه‌كولین 0\nڤەكولین: گەنج ژبەر بێخیرەتیێ سێكا هێزا زەڤلەكێن پیێن خوە ژ دەست ددن. مالپەرێ خابیر / زاخۆ ڤەگولینەكا دانیماركی یا نوی كو د گوڤارا دەستەیا ئەمریكی یا پێشكەفتنا زانستی دا هاتیە بەلاڤكرن دیاركر كو ئەو گەنجێن بۆ دەمەكێ ب بێخیرەتی دژین و چ جورێن وەرزشێ بۆ دەمێ دوو حەفتییان ئەنجام نەدن …\nڤەكولین: ل دەمێ مرۆڤ تێهنی ئاڤێ ڤەخوت دێ پتر خوەشیێ ژێ سەحكت.\n2018-09-01\tڤه‌كولین 0\nڤەكولین: ل دەمێ مرۆڤ تێهنی ئاڤێ ڤەخوت دێ پتر خوەشیێ ژێ سەحكت. مالپەرێ خابیر / زاخۆ كومەكا ڤەكولەرێن ئوستورالی ڤەكولین لسەر چالاكیێن مێشكی كرن ل دەمێ مرۆڤ ئاڤێ ڤەدخوت، و تێبینییا وێ چەندێ كرن كو ل دەمێ مرۆڤ تێهنی ئاڤێ ڤەخوت چالاكیێن مێشكی ل دەڤەرا بەرپرس ژ بریارێن هەست و …\nڤه‌كولین: هه‌وایێ پیس كارتێكرنێ ل شیانێن عه‌قلی یێن مرۆڤی دكت.\n2018-08-29\tڤه‌كولین 0\nڤه‌كولین: هه‌وایێ پیس كارتێكرنێ ل شیانێن عه‌قلی یێن مرۆڤی دكت. مالپه‌رێ خابیر / زاخۆ ڤه‌كولینه‌كا زانستی یا نوی دیاركر كو تووشبینا به‌رده‌وام یا هه‌وایێ پیس دبت ببته ئه‌گه‌رێ زیانان بۆ شیانێن عه‌قلی و مه‌عریفی. ڤه‌كوله‌ران پێشبینییا وێ چه‌ندێ ژی كرن كو كارتێكرنا نه‌رێنی لگه‌ل بورینا سالان زێده دبت، و دبت …\nڤه‌كولین: هه‌ستكرن ب پیراتیێ دبته ئه‌گه‌ر بۆ په‌یدابینا ئاریشه‌یان د دبیرتیژیێ دا.\n2018-08-24\tڤه‌كولین 0\nڤه‌كولین: هه‌ستكرن ب پیراتیێ دبته ئه‌گه‌ر بۆ په‌یدابینا ئاریشه‌یان د دبیرتیژیێ دا. مالپه‌رێ خابیر / زاخۆ ڤه‌كولینه‌كا زانستی ئاماژه ب وێ چه‌ندێ كریه كو هندی هه‌ستكرنا دانعه‌مران ب پیراتیێ پتر لێ بهێت و هزر بكن پتر یێن پیر بین یان ژى ژ ژیێ خوه مه‌زنتر دیاردكن، حاله‌تێ وان یێ مێشكی …\nڤه‌كولین: ره‌وشتێ لێبورینێ ژنكان ژ خه‌موكيێ د پارێزت.\n2018-08-18\tڤه‌كولین 0\nڤه‌كولین: ره‌وشتێ لێبورینێ ژنكان ژ خه‌موكيێ د پارێزت. مالپه‌رێ خابیر / زاخۆ دبت سروشتێ ژنكان پتر به‌ره‌ڤ لێبورینێ بچت ژ ره‌وشتێ زه‌لامان، ب تایبه‌ت ل ده‌مێ هه‌بینا نه‌وه‌كئێكاتییان دگه‌ل كه‌سێن ده‌وروبه‌ر. ل دویماهی ڤه‌كولینێن لسه‌ر ڤی بابه‌تى هاتینه ئه‌نجامدان دا، هاتیه ئاشكراكرن كو لێبورین مه‌ترسیێن توشبینێ ب نه‌خوه‌شییا خه‌موكيێ كو …\nڤه‌كولين: قەرەبالغا ترومبێلان دبيته ئه‌گه‌رێ په‌يدابينا ئێشا دلی.\n2018-08-17\tڤه‌كولین 0\nڤه‌كولين: قەرەبالغا ترومبێلان دبيته ئه‌گه‌رێ په‌يدابينا ئێشا دلی. مالپه‌رێ خابير / زاخۆ د ڤەكولینەكا نوی دا دیار بوویە كو مانا مروڤی گەلەك د ناڤ قەرەبالغا تورومبێلاندا مەترسیا پەیدابوونا ئێشا دلی ل دەڤ مروڤی زێدە دكەت. روژنامەیا (دیلی میل) یا بریتانی ژ چەندین ڤەكولەرێت رێكخراوا پەنجەشێرا دانیماركی ڤەگوهاستیە و د هەر …\nڤه‌كولین: زه‌یتا زه‌یتونا ئاستێ شه‌كرێ و كولیسترولێ دناڤ له‌شى دا كێم دكت.\n2018-08-15\tڤه‌كولین 0\nڤه‌كولین: زه‌یتا زه‌یتونا ئاستێ شه‌كرێ و كولیسترولێ دناڤ له‌شى دا كێم دكت. مالپه‌رێ خابیر / زاخۆ ڤه‌كولینه‌كا نوی ئاشكراكریه كو زه‌یتا زه‌یتونا ئاستێن شه‌كرێ و كولیسترولێ یێن زیانبه‌خش دناڤ له‌شى دا كێم دكت. ڤه‌كوله‌ران ژ ئیتالیا دانه روهنكرن كو دبت شێوازێ خارنێ یا خه‌لكێ ده‌ڤه‌را ده‌ریایا ناڤه‌راست كو خارنێن وان …\nڤه‌كولین: ب هه‌شت خالان شیان هه‌نه ژ خیانه‌تا هه‌ڤژینیێ بهێنه پاراستن.\n2018-08-12\tڤه‌كولین 0\nڤه‌كولین: ب هه‌شت خالان شیان هه‌نه ژ خیانه‌تا هه‌ڤژینیێ بهێنه پاراستن. مالپه‌رێ خابیر / زاخۆ خیانه‌ت ترسناكترین كابویسا گه‌فه لسه‌ر ژیانا رحه‌ت یا هه‌ڤژینیێ، به‌لێ ڤه‌كولینه‌كا زانستی یا ئه‌مریكی دشێت هاریكارییا دویركه‌تن ژ خیانه‌تا هه‌ڤژینیێ بهێته كرن ب نیاسینا 8 ئه‌گه‌رێن رویدانا وێ. ڤه‌كولین ل زانینگه‌ها مه‌ریلاند یا ئه‌مریكی هاته …\nڤەكولین: دلوڤانی و مەردینی باشترین بهێزكەر و چالاككەرێن دلی نە.\n2018-08-10\tڤه‌كولین 0\nڤەكولین: دلوڤانی و مەردینی باشترین بهێزكەر و چالاككەرێن دلی نە. مالپەرێ خابیر / زاخۆ ڤەكولینەكا زانستی یا نوی ئاشكرا كریە كو دلوڤانی و مەردینی هێزێ ددت دلی پتر ژ حەپكێن “ئەسپرین” كو ئەو كەسێن دلێ وان لاواز بكاردئینن . ڤەكولین ژ لایێ دامەزرێنەرێ پەیمانگەها ئەمریكی یا تایبەتمەند ب ڤەكولینێن زانستی …


ژمارەی برسییەكانی ئەفریقا ئاشكرا كرا – Knwe.org\nسەرەکی » ئابووری » ژمارەی برسییەكانی ئەفریقا ئاشكرا كرا\nژمارەی برسییەكانی ئەفریقا ئاشكرا كرا\nبەهۆی نائارامی‌و گۆڕانكارییەكانی كەشوهەواو وشكە ساڵییەوە، هەژاری‌و برسێتی تەنگی بە كیشوەری ئەفریقا هەڵچنیوەو بەپێی زانیارییەكانی رێكخراوی كشتوكاڵ‌و خۆراكی نەتەوە یەكگرتووەكان ناسراو بە (فاو)یش، نزیكەی 224 ملیۆن ئەفریقی بە دەست بەدخۆراكییەوە دەناڵێنن.\nلەكۆڕبەندێكدا كە لە سودان بەڕێوەچوو، تاوتوێی هەنگاوەكان بۆ لەناوبردنی برسێتی‌و خراپی ئاسایشی خۆراك لە ئەفریقا كرا.\n(21%ەوە بۆ 23%)\nرێكخراوی كشتوكاڵ و خۆراكی نەتەوە یەكگرتووەكان (فاو) ئاشكرای كردوە: رەوشی ئێستای ئەفریقا جێی نیگەرانییە بە تایبەت كە پێشبینی دەكرێت ژمارەی دانیشتووانی ئەو كیشوەرە بۆ نزیكەی یەك ملیارو 700 ملیۆن كەس لە ساڵی 2030دا بەرزببێتەوە.\nبەپێی ئەو ئامارانەشی بڵاوكراونەتەوە، دیاردەی كەمی خۆراك لەنێو دانیشتووانی ئەفریقادا لە (21%ەوە بۆ 23%) لە ماوەی ساڵانی 2015 و 2016دا بەرزبۆتەوە. هەر لەو ماوەیەدا ژمارەی ئەو كەسانەی بەهۆی بەدخۆراكییەوە زیانیان بەركەوتووە لە 200 ملیۆن كەسەوە بۆ 224 ملیۆن كەس بەرزبۆتەوە.\n(فاو) هۆكاری بەرزبوونەوەی دیاردەی بەدخۆراكی‌و كەمی خۆراكی بۆ بەردەوامی ئاڵۆزییەكان لە سۆماڵ‌و باشووری سودان‌و ئەفریقای ناوەڕاست گەڕاندۆتەوە. هاوكات گۆڕانكارییە كەش‌و هەواییەكان‌و كارەساتەكانی وەك لافاو و وشكەساڵی‌و چەندین دیاردەی سروشتی تری بەهۆكاری نەمانی ئاسایشی خۆراك لەكیشوەرەكە دیاری كردووە.\nیەك تریلیۆن دۆلار لە ساڵی 2030دا\nهۆشداریشی داوە لەوەی بەهۆی كەمبوونەوە یاخود نەمانی ئاسایشی خۆراك ژمارەیەكی زیاتر لەهاووڵاتیانی ناوچەكە ئاوارە دەبن‌و ئێستا پێویستی خۆراك بۆتە یەكێك لە گەورەرترین دۆسێیەكان لە ئەفریقا و لە باشووری سودان بە تایبەت.\nلە بەرامبەریشدا رێكخراوی (فاو) گەشبینی دەربڕیوە بەوەی رەوشی ئابووریی لە ئەفریقا لە چەند ساڵی داهاتوودا بەرەو باشی دەچێت‌و دەستكەوتی بازاڕی خۆراك‌و كشتوكاڵیش دەگاتە یەك تریلیۆن دۆلار لە ساڵی 2030دا.\n463 جار بینراوە


دایك و باوكی دوو هاوڕێی گیانبەختكردووی كۆمەڵە ماڵئاواییان لە ژیان كرد - کۆمەڵەی زەحمەتکێشانی کوردستان\nبەداخەوە ئاگادار كراینەوە دایكی هاوڕێی گیانبەختكردووی كۆمەڵە كەریم بزوەش لەشاری كامیاران‌و، باوكی هاوڕێی گیانبەختكردو كەریم مۆكە لەشاری بۆكان ماڵئاواییان لە ژیان كرد.\nساحێب خانمی قوربانی، دایكی هاوڕێی گیانبەختكردوو كەریم ئەمانی ناسراو بە كەریم بزوەش، یەكێك لەفەرماندەكانی كۆمەڵە لەتەمەنی 77 ساڵی بەهۆی نەخۆشی شێرپەنجە لەشاری كامیاران ماڵئاوایی لە ژیان كرد.\nماڵئاوایی لەژیانكردنی ساحێب خانم لەكاتێكدایە كە تا ئێستاش یەكێك لە رۆڵەكانی بە هۆكاری سیاسی لە زیندانەكانی كۆماری ئیسلامی بەندكراوە.\nبەپێی هەواڵێكی دیكە لەشاری بۆكان، حاجی رەشی عەبدوڵایی، باوكی هاوڕێ كەریم عەبدوڵایی ناسراو بە كەریم مۆكە ماڵئاوایی لە ژیان كرد.\nبەم بۆنەوە لەلایەن هەموو ریزەكانی كۆمەڵەی زەحمەتكێشانی كوردستانەوە سەرەخۆشی خۆمان ئاراستەی بنەماڵەی بەڕێزی ئەمانی، قوربانی، عەبدوڵایی‌و هەمو كەسوكاریان‌و خەڵكی قارەمانی شارەكانی كامیاران‌و بۆكان دەكەین‌و هیوادارین دوا ناخۆشی ژیانیان بێت.\n2017/04/09 /by عەتا\nبەشداریی كۆمەڵە لە كۆبوونەوەی لایەنە سیاسییەكانی رۆژهەڵاتی كوردستان لەسەر پرسی هەڵبژاردن... وتووێژی کاناڵی کوردستان ٢٤ لەگەڵ هاوڕێ عومەر ئێلخانیزادە سکرتێری گشتیی کۆمەڵە...


ئەنجومەنى ڕاژەى فیدراڵى لە عێراق سێ چینى دیاری کرد کە بەپێى بودجەى ساڵى 2021 دامەزراندن دەیانگرێتەوە و هەروەها ڕێکاری بەهەمیشەییکردنی گرێبەستی فەرمانبەرانی کاتی ئاشکرا دەکات.\nلە میانەى لێدوانێکیدا بۆ ئاژانسى هەواڵى عێراقییە، مەحمود تەمیمى، سەرۆکى ئەنجومەنى ڕاژەى عێراق (23ى ئایارى 2021) ڕایگەیاند، وەکو ئەنجومەنەکە هیچ پلەیەکى وەزیفیان نییە جگە لەوەى کە لە وەزارەتى تەندروستیدا بەپێى پلەبەندى پزیشکى هاتووە، هەروەها لەوانە کە لەلایەن وەزارەتى ئاوەدانى و نیشتەجێکردنەوە هاتووە و ساڵانى 2016 و 2107 دیاریکراون بۆ دامەزراندن بەپێى بودجەى ساڵى 2020.\nئاماژەى بۆ ئەوەش کردووە، ئەو چینانەی کە بەپێى بودجەى ئەمساڵ دامەزراندن دەیانگرێتەوە بریتین لە لەوانە لە یاسای پلەبەندى پزیشکی ژمارە 6ى ساڵى 2000 هاتوون، هەروەها هەڵگرانى بڕوانامەى باڵا و یەکەمەکانی زانکۆ و پەیمانگاکان.\nسەرۆکى ئەنجومەنى ڕاژەى عێراق باسى لەوەش کردووە، هەڵگرانى بڕوانامەى باڵا بەپێى مادەى 12ى بودجەکە لە دەزگا حکومییەکاندا دامەزراندن دەیانگرێتەوە و ئەنجومەنیش چاوەڕوانى دەرکردنى ڕاستاندى میلاکاتە لەلایەن وەزارەتى داراییەوە.\nتەمیمى دەشڵێت، ئەنجومەنەکەیان قسەى لەگەڵ وەزارەتى خوێندنى باڵا کردووە بۆ ئەوەى داتاى وردیان لەبارەى خاوەن بڕوانامە باڵاکان و دەرچووە یەکەمەکانەوە بۆ ڕەوانە بکەن.\nسەرۆکى ئەنجومەنى ڕاژە ئەوەشى خستووەتەڕوو، یاسایى بودجەى ساڵى 2021 چارەسەرى بۆ فەرمانبەرە گرێبەستەکانى حکومەت کردووە ئەوانەى پێنج ساڵ بەسەر خزمەتەکەیاندا تێپەڕى کردبێت ئەوا دەکرێنە میلاکی هەمیشەیی.\nئەندامێکى ئەنجومەنى پارێزگاى سلێمانى لێدوانێکى شارەوانیەکانى گەرمیان ڕەتدەکاتەوە\n2021.05.27 - 15:34\nزیانی نزیکەی سێ ملیار دۆلار لە عێراق ئاشکرا کرا\n2021.06.04 - 08:48


دەوڵەت – نەتەوە مەترسیدارترین فۆڕمی تیرۆرە – پەژاک\nدەوڵەت – نەتەوە مەترسیدارترین فۆڕمی تیرۆرە\n1283 جار بینراوە\nتیرۆر؛ واتای ترس، تۆقاندن و کۆمەڵکوژییە. چون دەوڵەت بۆ خۆی ناوەندێکی ترس و تۆقاندنە. دەزگایەکە کە زیاترین ترس و تۆقاندن لەناو کۆمەڵگا درووست دەکات. دەوڵەت دزەی چ ناوچەیەک بکات، لەو ناوچە توخمی ترس و تۆقاندن و تیرۆر بەربڵاو دەبێت. چون ئاوابوونی دەوڵەتێکی نوێ لەهەر ناوچەیەک شەڕ، کۆمەڵکوژی، ماڵوێرانی و تیرۆری لێدەکەوێتەوە. واتا چەندێک هزری دەسەڵات لەناو کۆمەڵگا بەر بڵاو بێت، ئەوەندە کۆمەڵگا رووبەڕووی تیرۆر و تۆقاندن دەبێتەوەو دەرفەتی ژیانی ئازاد و دیمۆکراتیک لەبار دەبرێت. چون زاراوەی دەسەڵات بە واتای دامەزراوەی تیرۆر، توندوتیژی و سیستەمی گوشار لەبەرامبەر کۆمەڵگایە کە لەسەر رەنج، نرخ و بەها کۆمەڵایەتیەکان ئاوا کراوەو ئامانجی لەمێژوو تا بە ئەمڕۆ، زەوتکردنی زێدە – بەرهەم و نرخ و بەها پیرۆزەکانی کۆمەڵگایە.\nدەوڵەت؛ داهێنەری توندوتیژی، قەیران و تیرۆرە\nبۆیە دەوڵەت لەمێژووی کۆنەوە تا بە ئێستا بووەتە ئەو دەزگایەی کە زیاترین ترس و وەحشەت لەناو هزر و رامانی تاک و کۆمەڵگا دەنێتەوە. رێبەر ئاپۆ سەبارەت بە دەستەواژەی دەوڵەت رایگەیاندووە: “دەوڵەت زاراوەیەکە لەمێژوو و رۆژگاری ئەمڕۆماندا هەرە زێدە بە کار دەهێندرێت، بەڵام لەهەمان کاتدا زاراوەیەکە هەرە کەم دەناسرێت و پێناسە کراوە”، لەبەر ئەوەی دەوڵەت لەژێر پەردەی درۆ و هاش و هووشە بریقەدارەکانیدا، کردەوەی تیرۆریستی پەرە پێ دەدات و خۆی بە ناوەندی چارەسەری کێشە و گرفت و قەیرانەکان لەقەڵەم دەدات، لەکاتێکدا دەوڵەت لەبەر زیهنیەتی تیرۆریستیانەی داهێنەری توندوتیژی، قەیران، گەندەڵی و تیرۆرە. بۆیە تیرۆر و تیرۆریسم، ئەو بزاوتە باڵۆنیەی سیستەمی مۆدێڕنیتەی سەرمایەدارییە کە بە دەستی خودی رژێم داهێنراوە، تایبەت ئەو ئامرازانەی کە بە ئەنقەست لەدژی گەل و کۆمەڵگا رۆژانە بە کار دەهێندرێن، تا رەوایەت بە دەسەڵاتی خۆسەپێنەری سەردەمی فینانس ببەخشن. ئەم سەردەمەش کە بە سەردەمی فینانس ناوبانگە، بە گەوهەر و خەسڵەتی بەهێزی تیرۆر خەمڵێندراوە و جیهان بە زیهنیەتی تیرۆر و سیستەمێکی تیرۆریستی دەخەمڵێنن.\nدەوڵەت – نەتەوە ئەمڕۆ مەترسیدارترین شێوەی دەوڵەتە. واتا مەترسیدارترین شێوەی تیرۆرە کە تەنیا بە دوای ئامانجێک دەگەڕێت تا گەل و کۆمەڵگای پێ تیرۆریزە بکات. چۆن کۆمەڵگای کردوەتە قەسابخانەی ژن، زمان، ناسنامە، ئایین و ئاینزا و باوەڕمەندیەکان. هاوکات بووەتە مەکینەی تواندنەوە، شۆردنەوە و سڕینەوەی زەین و هزری تاکەکانی ناو کۆمەڵگا. ژیان و جۆگرافیای پڕ پیت و بەرەکەتی گەل، دەکاتە چۆڵەوانییەک. کەلتوور و زمانی نەتەوە و نەژادێکی سەردەست بە سەر کۆمەڵگا دەسەپێنێت. ژیار و کەلتووری بە هەزاران ساڵەی گەلی کورد بە نەبوو دادەنێن و بە دوور لە پێوەر و بەها مرۆڤایەتیەکان؛ بە چەکی یەک زمان، یەک نەتەوە، یەک وڵات و یەک دەوڵەت، گەلی کورد ئاسمیلە و پاکتاو دەکات و کۆمەڵگا بە جل و بەرگی فاشیزم دەڕازێنێتەوە.\nگەورەترین تیرۆر لەدژی تاک و کۆمەڵگا بە ئامێری ئایدئۆلۆژی بەڕێوە دەچێت\nسیستەمی مۆدێڕنیتەی سەرمایەداری و دەوڵەت – نەتەوە هەرێمیەکان بە رێگای سیستەمی پەروەردەوە رەوایەت بە کردەوە تیرۆریستیەکانیان دەدەن. واتا ناوەندی پەروەردەی دەسەڵات بە کاریگەرترین ناوەندی دەوڵەتە کە تاکی تێدا بە کۆیلە و فەتح دەکرێت. چون هاوڵاتییەکی گەمژەو باڵۆنی بۆ ناوەندەکانی تیرۆر پێدەگەیەنێت. بۆیە خوێندگا لەمێژووی دەسەڵات تا بە ئەمڕۆ ئەو ناوندەیە کە دەوڵەت – نەتەوەی تێدا ئەزبەرە دەکرێت و سۆزنامە و پابەندبوونی بە دەسەڵات تێدا نوێ دەکرێتەوە. ئەو ناوەندەیە کە تاکی تێدا بێ ئیرادە، بێ هیوا و بێ ناسنامە و زیهنی تاکەکانی تێدا فەتح دەکرێت. ناوەندێکە کە مرۆڤ لەحەقیقەتی کۆمەڵایەتی و رووباری راستی ژیان دادەبڕینێت و لەفەلسەفەی هەبوون و خۆناسین نامۆ دەکرێت.\nبۆیە دەوڵەت لەژێر دەمامکی یاسا و رێسای دەسەڵاتدا، لەناوەندەکانی پەروەردە تاکەکان رووبەڕووی بۆردومانی هزری دەکات. واتا لەناوەندەکانی ئاواکردنی زیهنیەت، تاکەکان رووبەڕووی تیرۆر دەبنەوە. دەسەڵات گەورەترین تیرۆر لەدژی تاک و کۆمەڵگا بە ئامێری ئایدئۆلۆژی بەڕێوە دەبات. گۆڕەپانی پەروەردە ئەو ناوەندەیە کە گەورەترین چەواشەکاری مێژوویی، کۆمەڵایەتی، سیاسی و ئابووری تێدا ئەنجام دەدرێت و نکۆڵی لەمێژوو، شووناس و باوەڕیەکانی کۆمەڵگا دەکات. ئەوەش گەورەترین کردەوەی تیرۆریستی دەسەڵات لەدژی کۆمەڵگایە کە کەس ئاوڕێکی لەسەر ناداتەوەو رۆژانە تاک و کۆمەڵگا لەمێژووی حەقیقی و ئازادی و دیمۆکراسی مەودا دەگرێت.\nخوێندنگای دەسەڵات بۆ تاکێکی کورد، وارگەی تیرۆرە\nرژێمە تیرۆریستیەکان، لەناوەندەکانی تواندنەوەی پەروەردە؛ بە زمانی درۆ، فێڵبازی، هۆڤێتی، گومڕایی، ستەم و فشار تاک کۆیلە و دەچەوسێننەوە. واتا تاکێک پێدەگەیەنن کە خاوەن ئەقڵێکە کە جیا لەدەنگی دڵخوازی دەسەڵات، دەنگێکی دیکەی لێدەرناکەوێت. لەپڕۆسەیەکی درێژخایەندا بە ئامێرەکانی مەرگی بێ ئێش، تاک ئەوینداری دەوڵەت و دەسەڵات دەکەن، تا ئەو ئاستەی کە رۆژانە بە وتنەوەی بێ دەوڵەت ژیان نابێت، ستایشی رژێمی تیرۆریستی بکات.\nپیاوی بەهێز و فێڵبازی ناوەندەکانی تیرۆر کە ئەمڕۆ بوونەتە سەرچاوی سەرکوت و چەوساندنەوە، چاویان بڕیوەتە سەرمایەی گەل و بە رێگای ناوەندەکانی پەروەردە، بە چەکی ترس و رەزامەندییەوە دەیانەوێت وزە، لێهاتوویی و توانا و دەرفەتەکانی هزراندنی ئازاد و دیمۆکراتیک لەبار بەرن و مێشک و هەستی تاک و کۆمەڵگا ئاسمیلە، فەتح و داگیر بکەن. ئەوەش دەکەوێتە خانەی گەورەترین کردەوەی تیرۆریستی دەسەڵات لەدژی تاک و کۆمەڵگاوە.\nدوو دەوڵەتی داگیرکەری تورکیا و ئێران ئەمڕۆ بە ریگای ناوەندی پەروەردەوە، ئەزموونی کەڵەکەکراوی مێژووی مرۆڤایەتی، بە تاڵان دەبەن و بە هزر و کەلتووری فاشیزم و داگیرکەری تاکەکان دادەشۆرن. بۆیە خوێندگا بۆ تاکێکی کورد و ئازادیخواز کە لەژێر دەسەڵاتی داگیرکەری لە ناو پەلەقاژەکردندا بێت، وارگەی تیرۆرە کە رۆژانە مێژوو، زەین و هزری پاک و بێگەرد و ئازادیخوازی تیرۆریزە دەکرێت. رێبەر ئاپۆ لەو بارەیەوە دەڵێت: “پەروەردە کردنی منداڵان کاری دەوڵەت نییە، بەڵکوو گرنگترین ئەرکی کۆمەڵگایە”. بەڵام ناوەندەکانی تیرۆر و هێزە تیرۆریستیەکان ئەمڕۆ سەرجەم گۆرەپانی پەروەردەیان خستوەتە ژێر کۆنتڕۆڵ و گۆڕەپانێک کە هیچ پەیوەندی بەوانەوە نییە، داگیریان کردووە. ئەوەش لەپێناو بە کۆیلەکردنی تاکی کورد و ئەزبەرە کردنی دەوڵەت – نەتەوە برەوی پێدراوە. کاتێک ئەو دوو دەوڵەتە مافی هەبوون و ئازادیەکانی کۆمەڵگا لەژێر ناوی پەروەردە زەوت دەکەن، بناخەی نکۆڵی کردن و پاکتاوکاری گەلێک دەڕەخسێنن. چون لۆژیک ئەوە هەڵناگرێت کە کۆمەڵگایەک مافی پاراستن و بەردەوامی هەبوونی خۆی بە دەوڵەت بسپێرێت و سەرجەم هیواکانی ژیانی لەسەر ناوەندەکانی تیرۆر هەڵبچنێت. واتا بڕوا و هیوا بەو هێزە تیرۆریستیانە، بە واتای رادەستکردنی گۆشت بە پشیلەیە.\nخوێندگای دەسەڵات؛ قەسابخانەی کۆمەڵگایە\nلۆژیکی دەوڵەتخوازی لەناو کۆمەڵگا بووەتە هۆکار، کە کۆمەڵگا بە ئەرکی پەروەردە کردن رانەپەڕێت و لەئەنجامدا توانا و دەرفەتی گەشەدان و پاراستنی دامەزراوەی سیاسی و ئەخلاقی نەمێنێت و ئیرادە و باوەڕی خۆی رادەستی گەورە تیرۆریستەکان بکات. بەو پێیە چ چەمک و دەستەواژەیەک لەدژی نرخ و بەهاکانی گەلانی ناوچەکە بتاشن، ملکەجیان ببن. بۆیە گۆڕەپانی پەروەردە، مەترسیدارترین گۆڕەپانی دەسەڵاتە کە بۆ تیرۆریزە کردنی کۆمەڵگا کەڵکی لێوەردەگیردرێت. چون لەو گۆڕەپانەدا لەژێر پەردەی پەروەردە تاک و کۆمەڵگا رووبەڕووی سیاسەتی پاکتاوکاری، قڕکردن و تواندنەوە دەبنەوە. ئەوەش وا لەتاک و کۆمەڵ دەکات کە خاوەن ئیرادی گەوهەری خۆیان نەبن و لەفەلسەفەی خۆناسین مەودا بگرن و بە پێچەوانەی حەقیقەتی زانستی کۆمەڵایەتی ئاوێتە و یەکانگیری کۆمەڵگای دەسەڵات ببن.\nرژێمی تیرۆریستی ئێران بۆ ئەوەی پانتایی تیرۆرەکانی لەدژی کۆمەڵگا فراوانتر بکات، گۆڕینی ناوەڕۆکی وانەکانی خوێندنی بە پێ عەقڵیەتی چەقبەستووی پیاوسالاری و قارەمان سازی دەوڵەتی خستوەتە رۆژەڤەوە. واتا لەدژی کۆمەڵگا قۆناخێکی نوێ تیرۆر لەڕێدایە. چون ناوەڕۆکی بەشی زۆر لەوانەکان کاریگەری لەسەر گەل و کۆمەڵگا لاواز بووە و راستیەکانی لەبەردەم رای گشتی ئاشکرا بووە. بۆیە رژێم رێ و رێبازی نوێ تیرۆر لەدژی کۆمەڵگا راگەیاندووە، تا دەمامکی رۆخساری راستەقینەی بشارێتەوە، ئەوەش راگەیاندنی شەڕی نوێ دەسەڵات لەدژی کۆمەڵگایە. ئەوەی مایەی ستایش و خۆشحاڵییە لەسەرتاسەری ئێران و رۆژهەڵاتی کوردستان مامۆستایان لەدژی کردەوە تیرۆریستیەکانی رژێم کاردانەوەی جیدی نیشان دەدەن و لەدژی زیهنیەتی تیرۆریستی رژێم چالاکیەکانیان فراوان و بەرینتر دەبێت و لەدژی زیهنیەتی تیرۆر و تیرۆریسم هەڵمەتێکی سەرتاسەری بەرخودان و تێکۆشان لەئارادایە.\nرژێم خوێندگای کردوەتە قەسابخانەی مرۆڤەکان کە رۆژانە مێشک و زەینی منداڵ و گەنجانی تێدا دەشۆرێتەوە و لەکۆمەڵگاو ناسنامەیان دایاندەبڕێنێت. رژێم بە زیهنیەتی دەسەڵاتخوازی هاوڵاتییەک پێدەگەیەنێت کە ببێتە بەرگریکار و خزمەتکاری دەسەڵات و وەک بەندە و کۆیلەیەک بۆ تۆڕەکانی دەسەڵات ئیش و کار بکات. بۆیە تا ئێستاشی لەگەڵ بێت رژێم مۆڵەتی خوێندن بە زمانی زگماکی بە گەلانی ئێران نادات و ئەوەش شایانی هاوڵاتیان نابینێت. تەنانەت کەس و لایەنێک کە کار و خەباتی زمان و پەروەردە بەڕێوە دەبات، بە مۆرکی جیاخواز، تێکدەر و تیرۆر، قۆڵبەست، زیندانی و لەسێدارەیان دەکەن، نموونەی بەرچاوی ئەوەش شەهید فەرزاد کەمانگەرە. بۆیە تا کاتێک گۆڕەپانی پەروەردە لەژێر چنگی دەسەڵات دەرنەخرێت، کۆتایی بە تیرۆر و تیرۆریسم نایەت. چون رژێم لەژێر یاساو رێسای پیرۆزکراودا وای کردووە کە تاک مافی پرسیاری کوا کۆمەڵگاکەم، مێژووەکەم، نیشتمانەکەم، کولتوورەکەم، زمانی دایکیم و ئازادیم؟ نەبێت و لێگەڕین و پرسیارکردن بە دوای ئەوانەدا دەکەوێتە خانەی تیرۆر، جوداخوازی و تێکدانی ئاسایشی نەتەوەیی کە ئەوەش هەڕەشەیەکی جیدییە بۆ سەر کۆمەڵگای مرۆڤایەتی. چون بیرۆکەی تیرۆر و تیرۆریست لەهەناوی دەوڵەتەوە هەڵدەقوڵێت و لەناوەندەکانی شەڕی تایبەت و تەنانەت پەروەردە زیهنیەتی بۆ دادەتاشێت و دەیەوێت لەو تاوانە دژە مرۆییە خۆی بدزێتەوە و گەلێکی ئازدیخواز کە شەیدای دادپەروەری و ژیانی ئازادە بە تاوانی هەڵبەستراوی تیرۆر تۆمەتبار دەکات.\nدەرهێنانی پەکەکە لەلیستی تیرۆر، واتا دەرهێنانی گۆڕەپانی پەروەردە لەژێر چڕنووکی داگیرکەرانە\nدەوڵەتانی تورکیا و ئێران لەناوەندەکانی پەروەردەدا، تاکێک پێدەگەیەنن کە دژە کورد، ئازادی و دیمۆکراسی بێت و ئەوینداری فاشیزم، دیکتاتۆری و دەسەڵاتخوازی بێت. واتا تاکێک رادەستی دەسەڵات دەکەن کە بە زمانی دایکی قسە نەکات، تایبەت سیستەمێکی پەروەردەیان بۆ تاکێکی کورد داڕشتووە کە بە زمانی دەسەڵات قسە بکات و بنووسێت و زمانی زگماکی لەبیر و زەینیدا دەسڕنەوە. بە پێ ئەو پەروەردەیە، تاکی کورد بیرکردنەوەی جیا لەتۆڕەکانی دەسەڵات نابێت و هاوشێوەی مۆڕەکانی دەسەڵات لەدژی، مێژوو، نرخ، شۆڕش و بەها کۆمەڵایەتیەکانی خۆی دەربکەوێت و راشکاوانە نکۆڵی لەبوونی خۆی دەکات. ئەگەر خوڵقاندنی ئەو دۆخە لەکوردستان بە تیرۆر لەقەڵەم نەدرێت، هیچ کردەوەیەکی دیکە ناکەوێتە خانەی تیرۆرەوە! واتا بە تیرۆریست ناساندنی پەکەکە لەلایەن سیستەمی مۆدێڕنیتەی سەرمایەداری و دەوڵەت – نەتەوە هەرێمیەکان، ناتوانن سیستەمی تیرۆریستی خۆیان لەکۆمەڵگا پەردەپۆش بکەن و بە ئایدئۆلۆی بەستەڵەک کراو و فاشیستانەیان، درۆ بکەنە راستی و راستیش بکەنە درۆ، تا گەل و کۆمەڵگا چەپڵە بۆ دووروویی، زمان لووسی و چەواشەکاریەکانیان لێبخەن و خاوەندارێتی لەناسنامەی ئازادی خۆیان نەکەن. بۆیە دەرهێنانی پەکەکە لەلیستی تیرۆر، بە واتای دەرهێنانی گۆڕەپانی پەروەردە لەژێر چڕنووکی داگیرکەرانە و دەرفەت بۆ پچڕاندنی زنجیری کۆیلەتی و ئازاد کردنی زیهنیەتی داگیرکراو و بەنج کراو دەڕەخسێنێت و ئەوەش دەرگا بەرەو ژیانی ئازاد و بەختەوەر و کۆمەڵگایەکی دادپەروەر و دیمۆکراتیک ئاوەڵا دەکات.


“سەرۆكی پەڕلەمان بەرنامەی كۆبوونەوە دادەنێت و دەڕوات بۆ ئەوروپا” – تۆڕی میدیایی خەڵک\n2019/12/30 - 8:08 PM\nبەهۆی تەواو نەبوونی نیسابی یاسایی ژمارەی پەڕلەمانتاران كۆبوونەوەی ئەمڕۆی پەڕلەمانی عیراق ئەنجام نەدرا و پەڕلەمانتارێكیش دەڵێت: “سەرۆكی پەڕلەمان بەرنامەی كۆبوونەوە دادەنێت و خۆشی دەڕوات بۆ ئەوروپا”.\nغالب محەمەد، ئەندامی پەڕلەمانی عیراق لە فراكسیۆنی گۆڕان بۆ (خەڵك) ئاماژەی بەوەكرد، كە كۆبوونەوەی ئەمڕۆی پەڕلەمان ئەنجام نەدراوە، ئەوەش بەهۆی تەواو نەبوونی ڕێژەی یاسایی پەڕلەمانتاران.\nڕاشیگەیاند، كە پەڕلەمانی عیراق بەپێی پەیڕەوی ناوخۆ چەندین كاری نایاسایی ئەنجام دەدات، چونكە دەبێت بەر لە 48 كاتژمێر پەڕلەمانتاران بە بەرنامەی كاری كۆبوونەوە ئاگادار بكرێنەوە، كە ئەوە نەكراوە و هەروەها دەبێت دەنگدان ئەلیكترۆنی بێت، كە ئەوەش هەر نەكراوە.\nوتیشی، “سەرۆكی پەڕلەمان بەرنامەی كۆبوونەوەی داناوە، كەچی خۆشی لەوێ نییە و چووە بۆ ئەوروپا، ئیتر كۆبوونەوە لەپای چی دەكرێت”.\nبەپێی زانیارییەكانی (خەڵك) پاش چەند كاتژمێرێك دواخستن بەهۆی تەواو نەبوونی ڕێژەی یاسایی پەڕلەمانتاران كۆبوونەوەی پەڕلەمان ئەنجام نەدرا و جێگری دووەمی سەرۆكی پەڕلەمان كۆتایی بە كۆبوونەوەكە هێناوە، كە كۆبوونەوەیەكی كراوە بووە بۆ گفتوگۆ.\nپەڕلەمانی عیراقسەرۆكی پەڕلەمانی عیراقفراكسیۆنی گۆڕان لە پەرلەمانی عیراق\nبۆ نەخۆشی ئەنفلۆنزا ڕێكار و ئامادەكاری زیاتر ڕادەگەیەنرێت


سلێمانی؛ نرخی ئەمپێری مۆلیدە ئەهلیەکان بۆ مانگی رابردو دیاریكرا\n- 8/1/2019 1:43:00 PM 20128 جار خوێندراوەتەوە\nقائیمقامیه‌تی سلێمانی رایگەیاند، نرخی هەر كاتژمێرێك ئەمپێری كارەبای مۆلیدە بۆ مانگی ته‌مموز 39.250 دینار دەبێت، هاوكات خشتەی پێدانی كارەبای مۆلیدەش بۆ مانگی هه‌شت ئاب دیاریكرا.\nراگه‌یاندنی قائیمقامیه‌تی سلێمانی لە راگەیەندراوێکدا بڵاویکردەوە، له‌كۆبونه‌وه‌یه‌كدا ئه‌مڕۆ پێنجشه‌ممه، له دیوانی قایمقامیه‌ت سلێمانی نرخی كاتژمێرێك ئەمپێری مۆلیدە بۆ مانگی ته‌مموز 39.250 دینار دیاریكراوە.\nئاماژەی بەوەشکرد، موەلیدەكانی لە مانگی رابردودا بەتێكڕایی لەنێوان 220 بۆ 24) كاتژمێر كاریان كردوە، بەوەش نرخی ئەمپێرێك لەنێوان 8500 بۆ 9500 هەزار دینار دەبێت و نرخی ئەمپێڕێكیش لە گەڕەكێك بۆ گەرەكێكی تر جیاوازە.\nقائیمقامیه‌تی سلێمانی دەشڵێت، به به‌راورد به‌نرخی هه‌مان مانگی ساڵی پار نرخی ئه‌مپێری مۆلیده هه‌رزانتره كه نرخی ئه‌مپێرێك 17500 دینار بو.\nسەبارەت بە بەرنامەی كاركردنی موەلیدەكان بۆ مانگی ئاب موه‌لیده ئه‌هلییه‌كان له ئاماده باشیدا ده‌بن، هه‌ركاتێك كاره‌بای نیشتیمانی كوژایه‌وه ئه‌وان كارەبا بۆ هاوڵاتیان دابین دەكەن، به‌مه‌ش 24 كاتژمێر كاره‌با بۆ هاوڵاتیان دابین ده‌كرێت.\nلەكۆبونەوەكەشدا ئەو خاڵە دوپاتكرایەوە، كە پێویستە پاش كوژانەوەی كارەبای نیشتمانی 10 خولەك زیاتر بەسەر كارپێكردنی موه‌لیدە تێنەپەڕێت، بەپێچەوانەوە، سەرپێچیكار روبەڕوی یاسا دەكرێتەوە.


ڕاگەیاندنی ماڵپەڕی کۆڵبەر نیوز\nمارس 12, 2022 16\nدەس بەکار بوونی فەرمی ماڵپەڕی کۆڵبەر نیوز\nبە ئاگاداری خەڵکی زەحمەت کێش، چالاکانی سیاسی و ڕاگەیاندنە هەواڵنێریەکان دەگەێنین کە لە پاش چەن ساڵ چالاکی ماندووی نەناسانە لە بواری ڕاگەیاندن و بڵاوکردنەوەی بابەتی تایبەت بە کۆڵبەران، بزووتنەوە کۆمەڵایەتییەکان و نەتەوە بن دەست و لە ژێر ستەمەکان لە تۆڕە کۆمەڵایتییەکاندا، بڕیارمان دا که بۆ ئاسانکاری لە ڕاگەیاندن، لەبەردەست بوونی بابەتمەندی زانیاری و هەواڵەکان، ماڵپەڕی کۆڵبەر نیوز بە دوو زمانی کوردی و فارسی ڕێ بخەین.\nئەم ماڵپەڕە خاوەنی چوارچیوە ڕێکخراوی ژێرەوە دەبێت:\nهەواڵەکانی تایبەت بە کۆڵبەری لە بەشی “هەواڵی کۆڵبەران” بڵاو دەبێتەوە.\nڕاپۆرتە 6 مانگە و ساڵانەکانی کۆڵبەر نیوز کە پێوانە و ڕێژەی کۆڵبەرانی بریندار، گیانبەخت کردوو و شوێن و چۆنیەتی کارەساتەکانی ئەوانی تێدا دێتە هەژمار لە بەشی “ڕاپۆرتی ساڵانەی کۆڵبەر نیوز” بڵاو دەبێتەوە.\nلە بەشی “بزوتنەوە کۆمەڵایتییەکان” هەواڵی کۆمەڵاییەتی تایبەت بە بزووتنەوەکان، رێکخراوە سێنفی و سیاسیەکان بڵاو دەبێتەوە.\nلە بەشی “کوردستان”دا، ڕووداو و هەواڵی تایبەت بە کوردستان بڵاو دەکەینەوە.\nیەکیک لە ئامانجەکانی کۆڵبەر نیوز گەیشتن بە یەکسانی ژنان و پیاوان لە کۆمەڵگایەکی بەرابەر دایە، هەر بەو هۆکارە هەواڵ و بابەتکانی تایبەت بە بزووتنەوە و ڕێکخراوەکانی چالاک لە بواری ژنان لە بەشی “ژنان” دا بڵاو دەبێتەوە.\nکۆڵبەر نیوز ئازادی دەنگ هەڵبڕین و بیر و ڕا بە مافێکی یاسایی هەر تاکێک لە کۆمەڵگا دەزانێت و هەر لەبەر ئەم هۆکارەش بەشێک بە ناوی “ستوونی ئازاد” بۆ بڵاو کردنەوەی بابەت، بیر و ڕا و وتارەکانی هەر نووسەر و خاوەن بیر و ڕایەک تەرخان کراوە.\nبەشێک لە ماڵپەڕی کۆڵبەر نیوز تەرخان کراوە بە وتارەکانی تایبەت بە کۆڵبەران لە ژێر ناوی “وتاری کۆڵبەری”\nبەشی “وێنە” تایبەتە بە ئارشیڤی وێنەی کۆڵبەران. ئەم لاپەڕە جگە لە تۆمار کردنی بەڵگە لە وێنەی کۆڵبەران، بینەر لەگەڵ ئازار و ڕەنجی کۆڵبەران ئاشنا دەکات و هەست و تێگەیشتنی زۆرتریان سەبارەت بە ئەم دیاردە دژە مرۆڤیە پێ دەبەخشێت.\nکۆڵبەر نیوز بە زمانی فارسی لەسەر ناونیشانی : www.kolbarnews.com و بە زمانی کوردی لە سەر ناونیشانی ku.kolbarnews.com لە بەردەستدایە.\nلە ئاکامدا لە هەموو خوێنەران و بینەرانی ماڵپەڕی کۆڵبەر نیوز داوا دەکەین کە بۆچوون، پێشنیار، ڕەخنە، هەواڵ و بابەتەکانی خۆیان لە ڕێگای ناونیشانەکانی کۆڵبەر نیوز لە بەشی “پەیوەندی لەگەڵ ئێمە” ی ماڵپەڕ بۆ ئێمەی بەڕێ بکەن.\nزۆر سپاس بۆ متمانە و هاوڕێی ئێوەی ئازیز\nلێژنەی بەڕێوەبەری کۆڵبەر نیوز\n12مارس 2022 – 21ی ڕەشەممەی 1400


بریتییە لە ھەوکردنێکی کۆئەندامی میزی. کۆئەندامی میزی پێکھاتووە لە دوو گورچیلە و دوو میزەڕۆ "کە گورچیلەکان دەگەیێنن بە میزڵدان" و میزڵدان و لوولەی میز "کونی میز". ھەموو بەشەکانی کۆئەندامی میزی دەکرێت تووشی ھەوکردن ببن، بەڵام بەزۆری میزڵدان و لوولەی میز تووشی ھەوکردن دەبن.\nژنان زیاتر لە مەترسیدان بۆ تووشبوون بە ھەوکردنی رێڕەوی میزی بە بەراورد لەگەڵ پیاوان. بە گشتی ھۆکاری ھەوکردنی کۆئەندمی میزی بریتییە لە تووشبوون بە بەکتریا، ھەروەھا چارەسەرەکەشی بریتییە لە وەرگرتنی دژەبەکتریا، بەڵام دەکرێت ھۆکارەکەی ڤایرۆسی و مشەخۆریش بێت بە تایبەتی ھەوکردنی لوولەی میز "کونی میز".\n.نیشانەکانی ھەوکردنی رێڕەوی میزی\nمەرج نییە ھەموو ھەوکردنێکی رێڕەوی میزی ببێتە ھۆی دروستبوونی نیشانە. بەڵام کاتێک نیشانەکان دیاردەکەون، دەکرێت ئەمانەی خوارەوەبن؛\n١- ھەستکردنێکی زۆر توند بۆ پێویستی میزکردن "خێرا خێرا و لەناکاو چوون بۆ میزکردن".\n٢- سووتانەوە لەکاتی میزکردن.\n٣- زۆر چوون بۆ میزکردن، ھەرجارێک بڕێکی کەم لە میز دەکرێت.\n٤- رەنگی میز ناڕوونە "غێم دەبێت".\n٥- لەوانەیە رەنگی میز ببێتە بە پەمەییەکی کاڵ یا رەنگێکی سووری تاریک ٦– کە نیشانەی ھەبوونی خوێنە لە ناو میز.\n٧- گۆڕانی بۆنی میز بۆ بۆنێکی تیژ.\n٨- ئازار لە ناوچەی حەوز "لە ئافرەتان".\n٩- ئازار لە ناوچەی دھو‌روبەری کۆم "لە پیاوان".\nبەڵام نیشانەکان بەگوێرەی شوێنی ھەوکردنی کۆئەندامی میزی دەگۆڕێت، بۆ نموونە؛\n١٠- ھەوکردنی گورچیلە؛ ئازار لە بەشی سەروەی پشت "کەلەکە"، تایەکی بەرز، لەرزین، ھێڵنج و رشانەوەی لەگەڵە.\n١١- ھەوکردنی میزڵدان؛ ھەستکردن بە پەستانێک لە سەر حەوز، نارەحەتی لە بنی زگ، زۆر میزکردنی بە ئازار، خوێن لە ناو میز.\n١٢- ھەوکردنی لوولەی میز "کونی میز"؛ سووتانەوە لەگەڵ میزکردن.\n.کەی سەردانی پزیشک بکرێت؟\nھەرکاتێک نیشانەکانی ھەوکردنی کۆئەندامی میزی ھەبوو، پێویستە سەردانی پزیشک بکرێت.\n. ھۆکارە مەترسیدارەکان بۆ تووشبوون بە ھەوکردنی رێڕەوی میزی\n- رەگەزی مێ؛ ھەوکردنی رێڕەوی میزی زۆر باوە لە نێو ئافرەتان.\n- جووتبوونی سێکسی.\n- دوای تەمەنی نائومێدی؛ ھەوکردنی زیاتر دەبێت بە ھۆی گۆڕانکاری ھۆڕمۆنی.\n- ناتەواوی لە رێڕەوی میزی؛ ئەو منداڵانەی کە ناتەواوی زگماکییان ھەیە لە رێڕەوی میز، زیاتر لەبارن بۆ تووشبوون بە ھەوکردنی رێڕەوی میزی.\n- بەردی گورچیلە؛ ھۆکارێکی مەترسیدارە بۆ تووشبوون بە ھەوکردنی رێڕەوی میزی.\n- گەورەبوونی پڕۆستات؛ دەبێتە ھۆی کۆبوونەوەی میز لە ناو میزڵدان، ئەمیش ھۆکاری یاریدەدەرە بۆ ھەوکردن.\n- لاوازبوونی سیستەمی بەرگری لەش؛ بۆ نموونە کەسانی نەخۆشی شەکرە زیاتر لەبارن بۆ تووشبوون بە ھەوکردنی رێڕەوەی میزی.\n- دانانی بۆڕی میزکردن؛ ئەو کەسانی کە ناتوانن میز بکەن بە شێوەیەکی ئاسایی، لەوانەیە پێویست بکات بۆڕی میزکردنیان بۆ دابندرێت، ئەم کەسانە زیاتر لە مەترسیدان بۆ تووشبوون بە ھەوکردنی رێڕەوی میزی.\n.ئاڵۆزییەکانی ھەوکردنی رێڕەوی میزی\nئەگەر ھەوکردنی رێڕەوی میزی پشتگوێ بخرێت، دەکرێت ئەنجامی خراپی لێبکەوێتەوە وەک تێکدانی گورچیلە. بەڵام ئەگەر بە زوویی چارەسەری وەربگیردرێت، ئەوا زۆر بە دەگمەنی ئاڵۆزیی لێدەکەوێتەوە.\n.ئامۆژگاری بۆ کەسانی نەخۆش\n- بڕێکی زۆر لە ئاو بخورێتەوە بۆ روونکردنی میز و فڕێدانی بەکتریا بۆ دەرەوە.\n- لە کاتی ھەوکردنی میزڵدان؛ پەڕۆکێک یان خاولییەکی گەرم "زۆر گەرم نەبێت" بخرێتە سەر زگ بۆ کەمکردنەوەی ناڕەحەتی و پەستانی میزڵدان.\n- رۆژانە بڕێکی زۆر لە شلە و ئاو بخۆرەوە.\n- لە کاتی چوون بۆ ئاودەست و دوای پیسایی کردن، پێویستە خاوێنکردنەوەی ناوچەی کۆم لە بەشی پێشەوە بۆ دواوە بێت، واتە ئاراستەی خاوێنکردنەوەی دەست لە پێشەوە بۆ دواوە بڕوات نەک بە پێچەوانەوە "بۆ رێگاگرتن لە بڵاوبوونەوەی بەکتریایی ناو کۆم بۆ کونی میز و گوڵنک".\nمیزکردن دوای جووتبوونی سێکیسی "پەرداخێک ئاو بخورێتەوە بۆ ئەوەی میزەکە بەھێزتر بپەڕێت".\n5350 جار خوێندراوه‌ته‌وه


״ یەكێتی، هێزێكی گەورە و كاریگەرە و پێویستە رۆڵی زیاتری هەبێ لە رووداوەكاندا״ – Knwe.org\nسەرەکی » راپۆرت » ״ یەكێتی، هێزێكی گەورە و كاریگەرە و پێویستە رۆڵی زیاتری هەبێ لە رووداوەكاندا״\n״ یەكێتی، هێزێكی گەورە و كاریگەرە و پێویستە رۆڵی زیاتری هەبێ لە رووداوەكاندا״\nكۆسرەت رەسوڵ پێشوازی لە عوسمان بایدەمیر كرد\nرۆژی 20/2 لەسلێمانی، كۆسرەت رەسوڵ عەلی سەرۆكی ئەنجومەنی باڵای سیاسی و بەرژەوەندیی (ی.ن.ك)، پێشوازیكرد لە عوسمان بایدەمیر سیاسەتمەداری كورد.\nلەدیدارەكەدا كە سەعدی ئەحمەد پیرەو د. دارا رەشید ئەندامانی ئەنجومەنی سەركردایەتی، ئامادەیبوون، گفتوگۆكرا لەبارەی دۆخی كورد لەناوچەكەو هەردوولا هاوڕابوون پێویستە كێشەی كورد بەئاشتی‌و دیالۆگ چارەسەربكرێ‌و مافە دەستووری‌و نەتەوەییەكانی كورد، زامن بكرێ.\nبەشێكی تری دیدارەكە باسكردن بوو لەپەیوەندییەكانی نێوان یەكێتی‌و هێزە سیاسییە كوردییەكان، سەرۆكی ئەنجومەنی باڵای سیاسی‌و بەرژەوەندیی یەكێتی، وتی: یەكێتیی نیشتمانیی كوردستان، هەمیشە پەیوەندییەكی پتەوی لەگەڵ سەرجەم هێزو لایەنە سیاسییە كوردستانییەكان هەبووەو بەردەوام دەبێ لەسەر پەرەپێدانی زیاتری ئەم پەیوەندییانە. كۆسرەت رەسوڵ، وتیشی: گۆڕانكارییەكانی ناوچەكە ئەوەمان لێدەخوازێ كورد یەكدەنگ‌و یەكهەڵوێست بێ‌و بۆ ئەگەرو پێشهاتەكان خۆی ئامادەبكات.\nلای خۆیەوە، عوسمان بایدەمیر، باسی لەڕۆڵی یەكێتیی نیشتمانیی كوردستان كردو دووپاتیكردەوە یەكێتی، هێزێكی گەورەو كاریگەری گۆڕەپانی سیاسییە لەعیراق‌و ناوچەكەو پێویستە رۆڵی زیاتری هەبێ لەڕووداوەكاندا.\nعوسمان بایدەمیر، تیشكیشی خستەسەر هەڵوێستی كۆسرەت رەسوڵ و رۆڵی لەخەباتی رزگاریخوازی كوردستاندا بەرزنرخاندو وەك سەركردەیەكی گەورە وەسفی كرد.\nدیداری سەرۆك كۆمار و عوسمان بایدەمیر\nلەدیدارێكی دیكەشدا، د.بەرهەم ساڵح سەرۆك كۆمار، رۆژی 21/2 لەبەغدا پێشوازییكرد لە عوسمان بایدەمیر سیاسەتمەداری باكووری كوردستان‌و پەرلەمانتاری پێشووی هەدەپەو سەبارەت بەپرسە گرنگەكانی ناوچەكەو جیهان گفتوگۆیان كرد.\nسەرۆك كۆمارو عوسمان بایدەمیر، جەختیان لەچارەسەركردنی كێشەكان كردەوە بەڕێگای دیالۆگ‌و گفتوگۆ بۆ بە‌دەستهێنانی مافە رەواكانی گەلی كورد بەشێوەیەكی ئاشتی‌و دیموكراسی دوور لەبەكارهێنانی هێزو شەڕ. تیشكیشیان خستەسەر دۆخی ناوچەكەو جیهان، هەردوولا هاوڕابوون كە گرنگە كێشەكانی ناوچەكە بەدیالۆگ‌و لێكگەیشتن چارەسەری ئاشتیانەی بۆ بكرێت‌و هەرچی زووە كۆتایی بێت بەئاڵۆزی‌و شەڕو ئاشوب، لەپێناوی بەدیهێنانی ئارامی‌و خۆشگوزەرانی بۆ سەرجەم گەلانی ناوچەكە.\nقوباد تاڵە‌بانی پێشوازی لە عوسمان بایدەمیر كرد\nهەروەها، رۆژی 19/2، قوباد تاڵە‌بانی جێگری سە‌رۆكی ئە‌نجومە‌نی وە‌زیران پێشوازییكرد لە عوسمان بایدەمیر سیاسەتمەداری ناسراوی كورد‌و دەربارە‌ی رە‌وشی كوردستان، توركیاو ناوچە‌كە، گفتوگۆیانكرد.\nجێگری سە‌رۆك وە‌زیران، جە‌ختی لە‌سە‌ر گرنگی پە‌نابردنە‌بە‌ر گفتوگۆو هە‌نگاوی سیاسی بۆ چارە‌سە‌ركردنی گرفتە‌كان تا بە‌دیهێنانی مافە رە‌واكانی گە‌لی كورد، كردەوە.\nلەدیدارەكەدا، هە‌ردوولا تەئكیدیانكردەوەو هاوڕابوون كە ناوچە‌كە لە‌گۆڕانكاریی بە‌ردە‌وامدایە، بۆیە پێویستە كورد بەرامبەر پێشهاتەكان یە‌كدە‌نگ بن.\nهەروەها، عوسمان بایدەمیر سیاسەتمەداری ناسراوی كورد، لەهەولێریش زنجیرەیەك كۆبوونەوەی لەگەڵ لێپرسراوانی حزبی‌و حكومی، كرد.


15/03/2021 | 7266 جار خوێندراوەتەوە\nکورد دەڵێت هەموو شتێک لە باریکی دەپچڕێت بەڵام زەبرو زەنگ لە ئەستووری. لەپاڵ ئەم پەندە کوردیەدا دەڵێین لەوە زیاتر تووندی مەکەن با نەپچڕێت. ئەم قسەیەمان ئاراستەی سەرکەدایەتی پارتی و یەکێتی و بە تایبەت تریش ئاراستەی سەرۆکی پارتی و هاوسەرۆکانی یەکێتی دەکەین، چونکە دڵنیام لای پارتی لە دوای کاک مەسعود کەس خاوەنی بڕیاری چارەنووسساز نیەو، لەناو یەکێتی ئێستاش بێجگە لە هاوسەرۆکان کەس خاوەنی هیچ بڕیارێک نیە. ئەمەش ئەوە دەگەیەنێت کە ئەم سێ بەڕێزە لە ئێستادا بەرپرسیارن لەهەر رووداوێکی نەخوازراو یان هەر کارەساتێک کە بەسەر میللەتەکەمان بێت.\nهەموومان دەزانین بارودۆخی باشووری کورستان پەیوەستە بە پارتی و یەکێتیەوە. ئەگەر ئەم دوو لایەنە کۆک و تەبا بن، ئەوا سەرباری فشاری عێراق و دەرەوەو سەرباری کێشەی ئابوری و سەرباری گەندەڵی، هێشتا هەرێـمی کوردستان لەبەردەم مەترسیدا نابێت، چونکە گومانی تێدانیە کە چارەنووسی هەرێمی کوردستان راست و دروست پەیوەستە بە پەیوەندی پارتی و یەکێتیەوە. لێرەدا مەبەستی من ئەوە نیە کە رۆڵی پارتەکانی تر کەم نادیدە بگرم، ئەگەرچی رۆڵ و کاریگەرییەکی ئەوتۆیان نیە. واتە مەبەست ئەوەیە، ئەوانی تر هەرچۆن ناتوانن رۆڵیان هەبێت لە دروستکردنی گۆڕانکاری لە کوردستاندا، ناشتوانن هیچ قورسیەک لەسەر ئەم دوو پارتە سەرەکیە دابنێن و رەوشەکە بە ئاراستەیەکی ئەرێنی ئاراستە بکەن .\nمن پێموایە سەرکردایەتی پارتی و یەکێتی ئەگەر کەمێک بە لۆجیکی عەقڵ بیربکەنەوە، ئەوا هەریەکەیان ئەوە لەخۆیان دەپرسن: ئایا زیاتر خراپکردنی پەیوەندی نێوانیان لە بەرژەوەندی خۆیان و میللەتیشە، یان بە پێچەوانەوە هەر زیاتر خراپکردنێکی پەیوەندی نێوانیان دەبێتە گەورەترین مەترسی بۆ سەرچارەنووسی ئەم دەسەڵاتە کە دیسان دەسەڵاتی راستەقینەی ئەم دوو پارتەیەو هەڵبەت بەرپرسیشن لە هەموو کەمووکورتیەکانی و لە چارەنووسیشی. لێرەدا پێمباشە هەندێ خاڵ بیری هەردوو لا بخەمەوە بۆ ئەوەی هیچیان پێیان وانەبێت کە بێ کەموکورتین و هەموو کەموکورتیەکان لە ئەستۆی لاکەی تریانە .\nهەقە یەکێتی و پارتی هیچ کامیان ئەویتریان بە حیزبی بنەماڵە تاوانبار نەکات چونکە پارتی حیزبی ماڵی بارزانیەو یەکێتیش حیزبی ماڵی مام جەلال و شێخ جەنگی و برایم ئەحمدەو هەردوو لاش بە رووکەش مەدەنی و لەگەوهەردا داخراو و ناسەردەمین. بۆیە هەقە واقیعی بن و هیچیان موزایەدەی سیاسی بۆش و بێگەوهەر بەرامبەر بەویتریان نەکەن .\nنزیکەی ساڵێک و سێ مانگ بەسەر کۆنگرەی یەکێتیدا تێپەڕیوە. ئەم حیزبە وەکو هەر حیزبێکی تر مافی خۆیەتی کاروبارەکانی ناوخۆی چۆن رێکبخات و بەڕێوەدەبات. لەم رووەوە یەکێتی کۆنگرەی کردووەو سەرۆکی بۆ خۆی هەڵبژاردووە. گریمان ئەو سەرۆکە هەڵبژێردراوە پێشتر هەڵەی ستراتیژی گەورەشی بەرامبەر بە میللەتەکەی کردبێت، ئێستا ئەو حیزبە پێگەیەکی دیاری هەیە لە کوردستانداو پێکهێنەرێکی سەرەکی حکومەتی هەرێمە، حکومەتەکەش بەری ماندووبوون و خوێن و خەبات و رەنجی دوورودرێژی هەموو میللەتە. ناکۆکی یەکێتی و پارتی دەبێتە هۆی لاوازی حکومەتەکەو دەیخاتە بەردەم مەترسیەوە. یەکێک لە هۆکارەکانی ئەو ناکۆکیەش لە ئێستادا، داننەنانی سەرۆکی پارتیە بەم هاوسەرۆکە نوێیەی یەکێتیدا.\nئەگەر کاک مەسعود دەیەوێت ناکۆکیەکانی نێوان یەکێتی و پارتی لەوەی ئیستا زیاتر نەبێت و ئەو چەلەحانێ و شەڕەجنێوەی سۆشیال میدیاو ناو ماڵپەڕو رۆژنامەکان بەردەوام نەبێت کە بێ ئیتیکەکانی ناو یەکێتی و پارتی و بەکرێگیراوەکانی هەردوولا ئەنجامی دەدەن و دەشێ ببێتە هۆی لێکترازانی تەواوەتی باشوری کوردستان، ئەوا نەک دەبێت بەڵکو دەبوو هەر زوو لە رۆژانی یەکەمی دوای کۆنگرەی یەکێتیدا کاک مەسعود پیرۆزبایی کۆنگرەی لە یەکێتی و لە هاوسەرۆکە هەڵبژێردراوەکانی بکردایەو لاپەڕەی کۆی رووداوەکانی پێش کۆنگرەی یەکێتی بپێچایەتەوەو پێش هەموو کەس پێشوازی لەهەردوو هاوسەرۆکە گەنجەکەی یەکێتی بکردایەو بەرنامەی کۆتاییپێهێنانی ناکۆکی مێژوویی جەلالی و مەلایی لەگەڵ دابنانایەو نەخشەی بۆ یەکێتی و یەکبوونی زیاتر دابنایە .\nبەیاننامەکەی بارەگای بارزانی لەسەر دانانی مەرج و بەند بۆ کۆبوونەوە لەگەڵ لاهور شێخ جەنگی زۆر ناواقیعیە، ئەگەر ئامانجمان یەکخستنی ناو ماڵی کورد بێت. سەدام حسەین کوردستانی وێرانکرد، کیمایی بەکارهێنا، ئەنفالی کردو تەنانەت هەشت هەزار بارزانی زیندەبەچاڵ کرد، ساڵی نەوەدو یەک، کاک مەسعود چووە بەغدا بۆ گفتوگۆو رێکەوتن لەگەڵ ئەو جەلادەداو دواتریش لە گفتوگۆیەکدا خۆی گووتی لە پێناوی بەرژەوەندی میللەتەکەماندا من چوومە بەغدا.\nگریمان ئەم هاوسەرۆکەی یەکێتی گوناهێکی هەیە لە بەدەستەوەدانی کەرکوک لە دوای ریفراندۆم، بەڵام ئایا هەموو گوناهەکە لە ئەستۆی ئەم پیاوەیە کە ئەو کاتە نەک هاوسەرۆکی یەکێتی نەبووە، بەڵکو ئەندامی سەرکردایەتی یەکێتیش نەبووە. ئەگەر رقی کاک مەسعود لەبەر ئەو قسە نابەجێیانەیە کە لە تەلەفیزۆنەوە بەرامبەر بە مەلا مستەفای بارزانی کران، ئەوە ئەم هاوسەرۆکە نەبووکە ئەو قسانەی کرد. بۆیە لە روانگەی بەرژەوەندی میللەتەوە هیچ پاساوێک نیە بۆ رەتکردنەوەی کۆبوونەوە لە لایەن کاک مەسعودەوە. هەڵبەت مانەوەی بارودۆخەکە لەم قۆناغە پڕ لە قەیرانەدا، دەشێت سەربکێشێت بۆ زیاتر ئاڵۆزکردنی بارودۆخەکە، واتە مەترسیەکە ئەوەیە کە زیاتر راکێشانی داوی ئاڵۆزیەکان دەشێ ببێتە هۆی پچڕاندنی ئەو داوەو پاشان گرێدانەوەی ئەستەم دەبێت، کە ئەوەش هەڕەشەی یەکەمە لەسەر چارەنووسی هەرێمی کوردستان.\nبۆیە ئەگەر من لە شوێنی کاک مەسعود بارزانی بم، نەک کۆبوونەوە رەتناکەمەوە، بەڵکو من دێمە سلێمانی و یەکەمجار لەگەڵ لاهور شێخ چەنگی و پاشانیش لەگەڵ هەموو سەرکردایەتی نوێی یەکێتی کۆدەبمەوە. هەقە کاک مەسعود هەرچۆن لە یادی دامەزراندنی یەکێتیدا کوڕەکانی مام جەلالی بە برازای خۆی ناوبرد، خاسێتی برازا بە هاوسەرۆک و کۆی سەرکردایەتی یەکێتی ببەخشێت لە پێناوی زیاتر لێكنزیکبوونەوەو دروستکردنی یەکێتی و یەکبووندا کە تەنیا تەبایی و یەکێتی و یەکبوون زەمانەتی پاراستنی دەستکەوتەکانی کورد دەکات، هەرچەندە دەستکەوتەکان پڕکەموکورتین، بەڵام لە دەستچوونیان کارەسات و ماڵوێرانی زیاتر لە کارەسات و ماڵوێرانی قۆناغی نێوان ئەنفال و راپەڕین بەدوای خۆیدا دەهێنێت. ئێستا لۆجیکی عەقڵ داوای کۆبوونەوەو ئاساییکردنەوەی بارودۆخەکەتان لێدەکات. ئایا چی دەکەن؟ گوێ لە عەقڵ دەگرن یان پەیڕەوی کاریگەری رق و کینە دەکەن؟ کە ئەوەش لە چوارچێوەی عەقڵی سیاسیدا جێگای نابێتەوە.


13/06/2021 ژمارەی بینراو 49\nوەکو دەزانن ئێستا لە وەرزی گەرما داین و تا دێت پلەکانی گەرما بەرز دەبنەوە، ئەوەی لە ئێستادا لە بنکە تەندروستیەکان و نەخۆشخانەکان دەبینرێت نەخۆشێکی زۆر سەردانیان ده‌كه‌ن کە تووشی سک چوون و ڕشانەوە بووینە، و هۆکاری سەرەکیش بریتیە لە ژەهراوی بوون بە خۆراکی میکڕۆب گرتوو . کە لە وەزی گەرمادا زیاد دەکات بەهۆی ئەوەی لە پلەی گەرمی بەرزدا میکڕۆبەکان زووتر گەشەدەکەن لەسەر خواردنەکان و زووتر تێک دەچن، دكتۆره كاژین پزیشکی شارەزای گشتی له‌م بابه‌ته‌دا ژه‌هراوی بوونی خۆراكی باسده‌كات.\nزۆر گرنگە ئەمانەی خوارەوە لە بارەی ئەم نەخۆشیەوە بزانن بۆ ئەوەی دووربن لێ ی\nژەهراویبوونی خۆراکی چیە؟\n1- نەخۆشیەکە بەهۆی میکرۆبێکەوە یان ژەهری میکرۆبەکەوە لەناو خۆراکی پیسبوو بەو میکرۆبە ،تووشی کۆئەندامی هەرس دەبێت.\n2- میکڕۆبەکە دەشێ بەکتریا، ڤایرۆس، یان مشەخۆر بێت\n3- نیشانەکانی توشبوون بریتین لە : ڕشانەوە، ئازاری گەدە ، ئازاری سک، سک چوون ، تا ، بێ هێزی و ئازاری لەش.\n4- ئەوانەی کە زیادتر و زووتر و توندتر توشی دەبن بریتین لە : پیرو پەککەوتە، منداڵ، ئافرەتی دووگیان، ئەوانەی بەگری لەشیان لاوازە بەهۆی نەخۆشیە درێژخایەنەکان، وەکو : شەکرە، گورچیلە، جگەر و شێرپەنجە.\n5- ئەو خواردنانەی سەرچاوەی نەخۆشیەکەن : گۆشتی باش نەکوڵاو و گۆشتی خاو، هێلکەی باش نە کوڵاو، شیری نەکوڵاو، پەنیر ، سەوزەو میوەی نەشۆردراو .\nچۆن خۆمان بپارێزین :\n1. دەست شوشتن بە ئاو و سابوون بۆ ماوەی کەمتر نەبێت لە 15 چرکە ؛ پێش نان خواردن و دوای نان خواردن، پێش ئامادەکردنی خوادن، دوای دەرچوون لە ئاودەست (بەتایبەت لە منداڵاندا پێویستە دایکان و باوکان زوو زوو بیری منداڵەکانیان بێننەوە )، دوای دەست دان لە گۆشت و ئاژەڵە ماڵداریەکان.\n2. سەوزە و میوەکان بە باشی و بە ئاوێکی زور بشۆردرێنەوە.\n3. خوادنەکانی وەک گۆشت ، هێلکە، ماسی بە باشی بکوڵێنرێن.\n4. ئەو خواردنانەی کە پێشتر ئامادە کراوە ئەگەر لە ماوەی کەمتر لە ۲ کاتژمێر نە خورێت پێویستە بە داپۆشراوی لە ناو بەفرگر هەلبگیرێت (0-5 پلەی C )و لە ماوەی 72 کاتژمێردا بخورێت . و ئەگەر لەو ماوەیە نەخورا بخرێتە ناو فرێزەر.\n5. خواردنی ئامادەکراو کاتێک گەرم دەکرێتەوە پێویستە لەسەر ئاگرێکی زۆر کەم و بە هێواشی و بە باشی گەرم بکرێتەوە( تا 70 C ). (بە پێچەوانەوە ئەگەر خێرا گەرم بکرێتەوە یان بەباشی گەرم نەبێتەوە ئەوا میکڕۆبەکە دووبارە چاڵاک دەبێتەوە)\n6. خواردنە بەستووەکان نابێت لە پلەی گەرمی ژووردا بتوێنرێنەوە، بەڵکو لەناو قاپێک لە قاتی ژێرەوەی بەفرگر دابنرێت تاوەکو لە پلەیەکی سارددا بە تەواوی بتوێتەوە. یان لەناو زەرفێکی نایلۆنی داخراو، لە ناو ئاوێکی سارد دابنرێت تا دەتوێتەوە.\n7. تا دەکرێت و ناچار نەبن خواردنی دەرەوە مەخۆن.\n8. ئاگاداری ماوەی بەسەر چوونی خۆراکەکان بن.\n9. کاتێک لە بازاڕ خۆراک دەکڕن خوادنە خاوەکانی وەک گۆشت و مریشک و ماسی و هیلکە تێکەڵی خواردنەکانی تر مەکەن واتە لەناو هەمان زەرف نەبن ( بەهۆی ئەگەری گواستنەوەی میکرۆب بۆ یەکتری، cross contamination )\nچی بکەین کاتێک توشی دەبین:\n1. هەولبدەن لە ماڵەوە پشوو بدە و ئاو شلەمەنی زۆر بخۆوە بۆ ئەوەی تووشی وشک بوونەوە نەبیت ، ئەگەر توانیت خواردنی سووک بەڵام کەم بخۆ وەک برنج ، شۆربا\n2. ئەگەر توشبوو هەریەک لەمانە بێت، ئەوا پێویستە سەردانی نزیکترین بنکەی تەندروستی بکات بۆ وەرگرتنی چارەسەر لە لایەن پزیشکەوە:\nـ منداڵ ، پیر و پەککەوتە ، ئافرەتی دووگیان، یان ئەو نەخۆشانەی بەرگری لەشیان لاوازە وەکو نەخۆشانی شەکرە، گورچیلە ، جگەر ، شێرپەنجە ..\nـ ئەگەر توشبوو نیشانەکانی توندبوون ( ڕشانەوەی زۆر، خوێن لەگەڵ پیسایی، تایەکی زۆر، وشکبوونەوە).\nـ یاخود نیشانەکان بە گشتی لە 3 ڕۆژ زیادتری خایاند.\n3. هیچ دەرمانێک بە بێ ڕاوێژی پزیشک وەرمەگرە بە تایبەتی دەرمانی دژە هەوکردن و دژە سکچوون .


میدیای ئەمەریكی وردەكاری كوژرانی ئەبوبەكر بەغدادی ئاشكرادەكەن\n27/10/2019 2122 جار خوێندراوه‌ته‌وه\nمیدیاكانی ئەمەریكا بەپشتبەستن بە بەرپرسێكی گەورەی ناو وەزارەتی بەرگری ئەمەریكا ئاشكرایانكردووە، كە رۆژی شەممەی رابردوو سوپای ئەمەریكا لەشوێنی خۆحەشاردانی لەناوچەیەكی سوریا ئەبوبەكر بەغدادیان بەئامانج گرتووە .\nگۆڤاری "نیوزویك"ی ئەمەریكی لەو بارەوە بڵاویكردەوە، كە پرۆسەكە لە پارێزگای ئیدلب لە باكووری رۆژئاوای سوریا لەلایەن هێزێكی تایبەتەوە ئەنجامدراوە دوای ئەوەی لەڕێگای زانیاری هەواڵگرییەوە شوێنەكەی دەستنیشانكراوە.\nگۆڤارە ئەمەریكییەكە بەپشتبەستن بە بەرپرسەكەی وەزارەتی بەرگری باسی لەوە كردووە، لەكاتی پرۆسەكەدا و كاتێك هێزەكان چوونەتە ئەو كۆمەڵگەیەی بەغدادی خۆی تێدا حەشاردابوو تێكهەڵچوونێكی كورت روویداوەو دواتر كوژراوە.\nلەلایەكی تر تۆڕی "سی ئێن ئێن " ی ئەمەریكیش بەسوودوەرگرتن لە زانیارییەكانی بەرپرسێكی وەزارەتی بەرگری ئەمەریكا بڵاویكردەوە، كە ڕێبەری داعش لەكاتی نزیكبوونەوەی سەربازە ئەمەریكییەكان لەرێگای پشتێنێكی بۆمبرێژكراوەوە خۆی تەقاندووەتەوە.\nئەو بەرپرسە راشیگەیاندووە، دڵنیابوون لە مردنی بەغدادی پەیوەستە كۆتاییهێنان بەشیكردنەوە بۆ سامپلەكانی "دی ئێن ئەی"ی ناوبراو.\nهاوكات بەرپرسەكەی وەزارەتی بەرگری ئەمەریكا بە سی ئێن ئێنی راگەیاندووە، بەغدادی بە پشتێنێكی بۆمبرێژكراو خۆی تەقاندووەتەوە، بەڵام ئەندامانی خێزانەكەی ماون و هیچ منداڵیكیش لە بۆردوومانی فرۆكە ئەمەریكییەكە و لە پرۆسەكەدا نەپێكراوە، بەڵام دوو هاوسەری بەهۆی خۆتەقاندنەوەی بەغدادییەوە كوژراون .\nتۆڕە ئەمەریكییەكە ئەوەشی بڵاوكردووەتەوە، كە ئاژانسی هەواڵگری ئەمەریكی (سی ئای ئەی) بەشدار بووە لە دیاریكردنی پێگەی بەغدادی، بێئەوەی روونكردنەوە لەبارەی پێگەكەیەوە بدات .\nلای خۆیشییەوە دۆناڵد ترامپی سەرۆكی ئەمەریكا لە تویتێكدا رایگەیاندووە "هەر ئێستا شتێكی زۆر گرنگ روویدا"، كە بڕیارە ئەمڕۆ سەعات پێنجی ئێوارە بەكاتی هەرێم لەو بارەوە روونكردنەوە بدات.\nپێشبینی دەكرێت ترامپ لە هۆڵی پێشوازی كۆشكی سپییەوە بەیاننامەیەكی گرنگ دەربكات.\nهەفتەی رابردووش ترامپ لەو ژوورەوە رایگەیاند، كە ئاگربەستی نێوان توركیا و شەڕڤانە كوردەكانی سوریای بەردەوامە .\nناوی راستەقینەی بەغدادی ئیبراهیم عەوواد محەمەد ئیبراهیم عەلی محەمەد بەدرییەو رێبەری ڕێكخراوی تیرۆریستی داعشە، ئەمەریكا ٢٥ ملیۆن دۆلاری تەرخان كردبوو بۆ هەركەسێك زانیاری بدات، كە ببێتە هۆی ئاشكراكردنی ئەبوبەكر بەغدادی .\nئامادەكردن‌و وەرگێڕان: ئاكۆ عەبدوڵڵا ئاڵی